2012O0027 — FI — 01.01.2014 — 001.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B EUROOPAN KESKUSPANKIN SUUNTAVIIVAT, annettu 5 päivänä joulukuuta 2012, Euroopan laajuisesta automatisoidusta reaaliaikaisesta bruttomaksujärjestelmästä (TARGET2) (uudelleenlaadittu) (EKP/2012/27) (2013/47/EU) (EYV L 030, 30.1.2013, p.1)

Muutettu:









▼B

EUROOPAN KESKUSPANKIN SUUNTAVIIVAT,

annettu 5 päivänä joulukuuta 2012,

Euroopan laajuisesta automatisoidusta reaaliaikaisesta bruttomaksujärjestelmästä (TARGET2)

(uudelleenlaadittu)

(EKP/2012/27)

(2013/47/EU)







EUROOPAN KESKUSPANKIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 kohdan ensimmäisen ja neljännen luetelmakohdan, ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 3.1, 17, 18 ja 22 artiklan, sekä katsoo seuraavaa: (1) Euroopan laajuisesta automatisoidusta reaaliaikaisesta bruttomaksujärjestelmästä (TARGET2) 26 päivänä huhtikuuta 2007 annettuja suuntaviivoja EKP/2007/2 ( 1 ) on muutettu useita kertoja. Kun suuntaviivoja olisi taas muutettava sellaisen tekstin sisällyttämiseksi, joka on aiemmin ollut eurojärjestelmän sisäistä, ja määritelmien sekä sanktioiden soveltumattomuutta unionin ulkopuolisiin pankkeihin, rahapoliittisiin toimiin pääsyn keskeyttämistä tai lopettamista koskevaa tiedonjakoa ja tällaisen keskeyttämisen tai lopettamisen seurauksia koskevien säännösten lisäämiseksi, suuntaviivat olisi selvyyden ja avoimuuden vuoksi laadittava uudelleen. (2) TARGET2-järjestelmän toiminta perustuu hajautettuun, kansalliset RTGS-järjestelmät (reaaliaikaiset bruttomaksujärjestelmät) ja EKP:n maksujärjestelmän kytkevään rakenteeseen. (3) TARGET2-järjestelmän tunnusomainen piirre on yksi yhteinen tekninen laitealusta eli niin kutsuttu yhteinen jaettava laitealusta (Single Shared Platform, SSP). TARGET2-järjestelmä muodostuu useista juridisesti erillisistä maksujärjestelmistä, joissa TARGET2-osajärjestelmät on yhdenmukaistettu mahdollisimman pitkälle, vaikka niistä tehdäänkin tiettyjä poikkeuksia kansallisessa lainsäädännössä asetettujen rajoitteiden vuoksi. (4) TARGET2-järjestelmää hallinnoidaan kolmella eri tasolla. Tasolla 1 (EKP:n neuvosto) on lopullinen toimivalta TARGET2-järjestelmän osalta, ja se suojaa järjestelmän julkista tehtävää. Tasolla 2 (eurojärjestelmän keskuspankit) on toissijainen toimivalta TARGET2:n osalta, kun puolestaan taso 3 (SSP:n tarjoavat kansalliset keskuspankit) rakentaa SSP:n ja operoi sitä eurojärjestelmän hyväksi. (5) Euroopan keskuspankki (EKP) toimii eurojärjestelmän puolesta ja tekee puitesopimuksen samoin kuin luottamuksellista käsittelyä ja salassapitoa koskevan sopimuksen EKP:n neuvoston valitseman verkkopalvelujen tarjoajan kanssa, ja sopimuksessa määrätään tärkeimmistä verkon tarjoamiseen osallistujille liittyvistä seikoista, hinnoittelu mukaan luettuna. (6) TARGET2-järjestelmä on olennainen tiettyjen eurojärjestelmän perustehtävien hoitamiseksi eli unionin rahapolitiikan täytäntöön panemiseksi ja maksujärjestelmien häiriöttömän toiminnan edistämiseksi. sekä katsoo seuraavaa: ON HYVÄKSYNYT NÄMÄ SUUNTAVIIVAT:







I

JAKSO

YLEISET SÄÄNNÖKSET

1 artikla

Kohde ja soveltamisala

1. TARGET2-järjestelmä tarjoaa reaaliaikaisen bruttomaksutavan (RTGS) euromääräisille maksuille siten, että maksu suoritetaan keskuspankkirahassa. Se perustetaan SSP:lle, jolla se myös toimii ja jonka välityksellä kaikki maksumääräykset lähetetään ja käsitellään ja maksut lopulta vastaanotetaan teknisesti samalla tavalla.

2. TARGET2-järjestelmä muodostuu useista juridisesti erillisistä RTGS-järjestelmistä.

2 artikla

Määritelmät

Näissä suuntaviivoissa tarkoitetaan

1) ’yhteisellä jaettavalla laitealustalla (SSP)’ SSP:n tarjoavien kansallisten keskuspankkien tarjoamaa yhden yhteisen teknisen laitealustan infrastruktuuria,

2) ’TARGET2-osajärjestelmällä’ mitä tahansa eurojärjestelmän keskuspankin RTGS-järjestelmää, joka muodostaa osan TARGET2-järjestelmästä,

3) ’keskuspankilla’ eurojärjestelmän keskuspankkia ja/tai liitettyä kansallista keskuspankkia,

4) ’SSP:n tarjoavilla kansallisilla keskuspankeilla’ Deutsche Bundesbankia, Banque de Francea ja Banca d’Italiaa, keskuspankkeina, jotka rakentavat SSP:n ja operoivat sitä eurojärjestelmän hyväksi,

▼M1

5) ’verkkopalvelujen tarjoajalla’ toimittajaa, joka tarjoaa TARGET2-järjestelmässä tietokoneohjattuja verkkoyhteyksiä maksusanomien lähettämistä varten; tietokoneohjatut verkkoyhteydet tarjoaa SWIFT, minkä lisäksi Eurojärjestelmän sisäisessä viestinnässä käytetään CoreNet-verkkopalvelua,

▼B

6) ’osallistujalla’ tai ’suoralla osallistujalla’ yhteisöä, jolla on ainakin yksi PM-tili jossain eurojärjestelmän keskuspankissa,

7) ’eurojärjestelmän keskuspankilla’ EKP:tä tai euroalueen kansallista keskuspankkia,

8) ’maksumoduulilla (PM)’ SSP:n moduulia, jossa TARGET2-osallistujien maksut kirjataan PM-tileille,

9) ’PM-tilillä’ TARGET2-osallistujan PM:ssä pidettävää tiliä, jota sen eurojärjestelmän keskuspankki hallinnoi; TARGET2-osallistuja tarvitsee PM-tiliä a) toimittaakseen maksumääräyksiä tai vastaanottaakseen maksuja TARGET2-järjestelmän välityksellä; b) näiden maksumääräysten kirjaamiseksi tällaisessa eurojärjestelmän keskuspankissa,

10) ’euroalueen kansallisella keskuspankilla’ sellaisen jäsenvaltion kansallista keskuspankkia, jonka rahayksikkö on euro,

11) ’BIC-koodilla’ ISO-standardin nro 9362 mukaista tunnusta,

12) ’tavoitettavalla BIC-koodin haltijalla’ yhteisöä, a) jolla on BIC-koodi, b) jota ei ole hyväksytty epäsuoraksi osallistujaksi, c) joka on suoran osallistujan asiakas tai kirjeenvaihtajapankki taikka suoran osallistujan tai epäsuoran osallistujan sivukonttori ja voi tämän suoran osallistujan kautta lähettää maksumääräyksiä ja vastaanottaa maksuja TARGET2-osajärjestelmän välityksellä,

13) ’epäsuoralla osallistujalla’ Euroopan talousalueella (ETA) perustettua luottolaitosta, joka on tehnyt suoran osallistujan kanssa sopimuksen maksumääräysten lähettämisestä ja maksujen vastaanottamisesta tällaisen suoran osallistujan PM-tilin välityksellä ja jonka jokin TARGET2-osajärjestelmä on hyväksynyt epäsuoraksi osallistujaksi,

14) ’sivukonttorilla’ luottolaitosten liiketoiminnan aloittamisesta ja harjoittamisesta 14 päivänä kesäkuuta 2006 annetun Euroopan parlamentin ja neuvoston direktiivin 2006/48/EY ( 2 ), sellaisena kuin se on pantu täytäntöön kansallisessa lainsäädännössä, 4 artiklan 3 kohdan määritelmän mukaista sivukonttoria,

15) ’pankkipäivällä’ mitä tahansa päivää, jona TARGET2 on liitteen II lisäyksen V mukaisesti avoinna maksumääräysten kirjausta varten,

16) ’varmentajilla’ tarkoitetaan yhtä tai useampaa kansallista keskuspankkia, jotka EKP:n neuvosto on nimennyt toimimaan eurojärjestelmän puolesta varmentajina sekä myöntämään, hallinnoimaan, peruuttamaan ja uusimaan sähköisiä varmenteita,

17) ’sähköisillä varmenteilla’ tai ’varmenteilla’ sähköistä varmentajan antamaa tiedostoa, joka yhdistää julkisen avaimen tiettyyn henkilöllisyyteen ja jota käytetään varmentamaan julkisen avaimen kuuluminen tietylle yksilölle, tunnistamaan varmenteen haltija, tarkastamaan kyseisen yksilön allekirjoitus tai salaamaan kyseiselle yksilölle osoitettu sanoma. Varmenteita säilytetään fyysisessä laitteessa kuten älykortissa tai USB-tikussa ja viittaukset varmenteisiin sisältävät viittauksen näihin fyysisiin laitteisiin. Varmenteita käytetään niiden osallistujien tunnistusprosessissa, jotka ottavat yhteyden TARGET2-järjestelmään internetin välityksellä ja lähettävät maksu- tai valvontasanomia,

18) ’varmenteen haltijalla’ tarkoitetaan nimettyä, yksittäistä henkilöä, jonka TARGET2-osallistuja on yksilöinyt ja nimennyt oikeutetuksi saamaan internetpohjaisen liittymän osallistujan TARGET2-tiliin. Osallistujan kotivaltion kansallinen keskuspankki on tarkastanut varmennehakemukset ja siirtänyt ne varmentajille, jotka puolestaan ovat toimittaneet varmenteet, jotka yhdistävät julkisen avaimen osallistujan yksilöiviin tunnusmerkkeihin,

19) ’liitetyllä kansallisella keskuspankilla’ muuta kuin euroalueen kansallista keskuspankkia, joka on liitetty TARGET2-järjestelmään erillisen sopimuksen perusteella,

20) ’AL-ryhmällä’ AL-toimintatapaa (aggregated liquidity AL) käyttävien AL-ryhmän jäsenten muodostamaa ryhmää,

21) ’AL-ryhmän jäsenellä’ TARGET2-osallistujaa, joka täyttää AL-toimintatavan käyttöehdot ja on allekirjoittanut AL-sopimuksen,

22) ’AL-sopimuksella’ AL-toimintatapaa varten tehtyä monenvälistä sopimusta yhdistetystä likviditeetistä, jonka osapuolina ovat AL-ryhmän jäsenet sekä asianomaiset kansalliset AL-keskuspankit,

23) ’kansallisella AL-keskuspankilla’ euroalueen kansallista keskuspankkia, joka toimii sen TARGET2-osajärjestelmään osallistuvien AL-ryhmän jäsenten vastapuolena,

24) ’AL-toimintatavalla’ PM-tileillä käytettävissä olevan likviditeetin yhdistämistä,

25) ’käytettävissä olevalla likviditeetillä’ TARGET2-osallistujan PM-tilin saldoa sekä asianomaisen eurojärjestelmän keskuspankin tällaiselle tilille mahdollisesti myöntämää päivänsisäistä luottolimiittiä,

26) ’päivänsisäisellä luotolla’ luottoa, joka myönnetään ja maksetaan takaisin saman pankkipäivän kuluessa,

27) ’AL-ryhmän päälliköllä’ AL-ryhmän jäsentä, jonka muut AL-ryhmän jäsenet ovat nimittäneet hallinnoimaan AL-ryhmän sisällä käytettävissä olevaa likviditeettiä pankkipäivän aikana,

28) ’maksuvalmiusluoton korolla’ korkoa, jota sovelletaan maksuvalmiusluottoon,

29) ’maksuvalmiusluotolla’ eurojärjestelmän maksuvalmiusjärjestelmää, jota vastapuolet voivat käyttää saadakseen yön yli -luottoa kansalliselta keskuspankilta ennalta määrätyllä maksuvalmiusluoton korolla,

30) ’maksupankilla’ osallistujaa, jonka PM-tiliä tai alatiliä käytetään liitännäisjärjestelmän liitännäisjärjestelmäliittymän välityksellä lähettämien maksutoimeksiantojen maksamiseen,

31) ’liitännäisjärjestelmällä’ järjestelmää, jota hoitaa ETA:ssa perustettu, toimivaltaisen viranomaisen valvoma ja euromääräisiä palveluja tarjoavien infrastruktuurien valvonnassa sovellettavien sijaintipaikkavaatimusten mukainen yhteisö, siten kuin nämä vaatimukset ovat kulloinkin voimassa ja julkaistuina EKP:n verkkosivuilla ( 3 ) ja jossa maksuja ja/tai rahoitusinstrumentteja vaihdetaan ja/tai selvitetään ja syntyneet rahamääräiset velvoitteet suoritetaan TARGET2-järjestelmässä näiden suuntaviivojen sekä liitännäisjärjestelmän ja asianomaisen eurojärjestelmän keskuspankin kahdenvälisen järjestelyn mukaisesti,

32) ’liitännäisjärjestelmäliittymällä (ASI)’ teknistä välinettä, jonka avulla liitännäisjärjestelmä voi liitännäisjärjestelmän maksutoimeksiantojen lähettämistä ja maksamista varten käyttää erityisiä ennalta määritettyjä palveluja; myös euroalueen kansalliset keskuspankit voivat käyttää ASI:a käteistalletuksista ja -nostoista johtuvien käteisoperaatioiden kirjaamiseen,

33) ’maksajalla’ TARGET2-osallistujaa, jonka PM-tiliä veloitetaan maksumääräyksen kirjauksen perusteella,

34) ’maksunsaajalla’ TARGET2-osallistujaa, jonka PM-tiliä hyvitetään maksumääräyksen kirjauksen perusteella,

35) ’yhdenmukaistetuilla säännöillä’ sääntöjä, jotka on esitetty liitteissä II ja V,

36) ’TARGET2-ydinpalveluilla’ maksumääräysten käsittelemistä TARGET2-osajärjestelmissä, liitännäisjärjestelmiin liittyvien transaktioiden kirjaamista ja likviditeetin sammiointiin liittyviä ominaisuuksia,

37) ’kotitilillä’ tiliä, jonka euroalueen kansallinen keskuspankki avaa PM:n ulkopuolella yhteisölle, joka täyttää epäsuoraksi osallistujaksi hyväksymisen edellytykset,

38) ’siirtymäkaudella’ kunkin eurojärjestelmän keskuspankin osalta neljän vuoden ajanjaksoa, joka alkaa kyseisen eurojärjestelmän keskuspankin siirtyessä käyttämään SSP:tä, paitsi milloin EKP:n neuvosto päättää tapauskohtaisesti toisin tiettyjen ominaisuuksien tai palvelujen osalta,

39) ’hallinnoivalla kansallisella keskuspankilla’ sellaista kansallista AL-keskuspankkia, jonka TARGET2-osajärjestelmään AL-ryhmän päällikkö osallistuu,

40) ’täytäntöönpanotilanteella’ mitä tahansa AL-ryhmän jäsentä koskevaa a) liitteessä II olevassa 34 artiklan 1 kohdassa tarkoitettua erityistä erääntymistilannetta, b) mitä tahansa muuta liitteessä II olevassa 34 artiklan 2 kohdassa tarkoitettua erityistä erääntymistilannetta tai tilannetta, jonka vuoksi keskuspankki on erityisen erääntymistilanteen tai tilanteen vakavuus huomioon ottaen päättänyt, että pantti tulisi panna täytäntöön kyseisen liitteen 25 b artiklan mukaisesti, vakuus tulisi panna täytäntöön kyseisen liitteen 25 c artiklan mukaisesti tai saamiset tulisi kuitata kyseisen liitteen 26 artiklan mukaisesti, c) päätöstä keskeyttää tai lopettaa mahdollisuus saada päivänsisäistä luottoa,

41) ’osallistujaliittymällä’ teknistä välinettä, jonka avulla suorat osallistujat voivat lähettää ja maksaa maksumääräyksiä PM:ssä tarjolla olevien palvelujen avulla,

42) ’internetpohjaisella liittymällä’ tarkoitetaan sitä, että osallistuja on valinnut PM-tilin, jota voidaan käyttää vain internetin kautta, ja että osallistuja lähettää maksu- tai valvontasanomat TARGET2:een internetin välityksellä,

43) ’maksukyvyttömyysmenettelyllä’ selvityksen lopullisuudesta maksujärjestelmissä ja arvopaperien selvitysjärjestelmissä 19 päivänä toukokuuta 1998 annetun Euroopan parlamentin ja neuvoston direktiivin 98/26/EY ( 4 ) 2 artiklan j kohdassa tarkoitettua maksukyvyttömyysmenettelyä,

44) ’tieto- ja kontrollimoduulilla (ICM)’ SSP:n moduulia, jolla osallistujat saavat ajantasaista tietoa ja voivat tehdä likviditeetin siirtotoimeksiantoja, kontrolloida likviditeettiä sekä tehdä varajärjestelymaksuja häiriötilanteissa,

45) ’TARGET2-koordinaattorilla’ EKP:n nimeämää henkilöä, jonka tehtävänä on varmistaa TARGET2-järjestelmän päivittäisen toiminnan hallinnointi sekä hallinnoida ja koordinoida toimintaa epätavanomaisissa tilanteissa; tämän lisäksi TARGET2-koordinaattori koordinoi tiedon jakamista osallistujille,

46) ’TARGET2-maksupäälliköllä’ eurojärjestelmän keskuspankin nimeämää henkilöä, jonka tehtävänä on vastata kyseisen keskuspankin TARGET2-osajärjestelmän toiminnan valvonnasta,

47) ’TARGET2-kriisinhallintapäälliköllä’ eurojärjestelmän keskuspankin nimeämää henkilöä, jonka tehtävänä on vastata SSP:n toimintahäiriöiden ja/tai ulkopuolisten epätavanomaisten tapahtumien hoitamisesta kyseisen eurojärjestelmän keskuspankin puolesta,

48) ’TARGET2-järjestelmän teknisellä toimintahäiriöllä’ vaikeuksia, puutteita tai vikoja SSP:n tai SSP:hen liittyvien verkkoyhteyksien teknisessä infrastruktuurissa ja/tai tietokonejärjestelmissä taikka mitä tahansa muuta tapahtumaa, jonka johdosta maksumääräysten käsittely ja kirjaaminen samana päivänä asianomaisessa TARGET2-osajärjestelmässä on mahdotonta,

49) ’kirjaamattomalla maksumääräyksellä’ maksumääräystä, jota ei ole kirjattu samana pankkipäivänä, jona se on hyväksytty,

50) ’järjestelmien välisellä selvityksellä’ reaaliaikaista veloitustoimeksiantojen kirjaamista niin, että maksut toteutetaan selvitysprosessia 6 käyttävän liitännäisjärjestelmän maksupankista toisen selvitysprosessia 6 käyttävän liitännäisjärjestelmän maksupankkiin liitteen IV mukaisesti,

51) ’käteismaksulla’ maksujen suorittamista seteleillä ja metallirahoilla,

▼M1

52) ’CoreNetillä’ EKP:n tarjoamaa Eurojärjestelmän sisäistä verkkopalvelua, jota eurojärjestelmän keskuspankit käyttävät varaverkkopalveluna ottaakseen yhteyden SSP:hen, mikäli SWIFT ei ole käytettävissä, tai vaihtoehtoisena verkkopalveluna SWIFTin sijaan ottaakseen yhteyden asiakkaisiin liittyvään palvelujärjestelmään (CRSS).

53) ’asiakkaisiin liittyvällä palvelujärjestelmällä (CRSS)’ järjestelmää, joka tarjoaa Eurojärjestelmän keskuspankeille ydin- ja valinnaispalveluja, kuten arkistointi, valinnainen laskutuspalvelu, valinnainen kysely- ja raportointipalvelu sekä valinnainen asiakassuhdepalvelu.

▼B

3 artikla

TARGET2-osajärjestelmät

1. Jokainen eurojärjestelmän keskuspankki operoi omaa TARGET2-osajärjestelmäänsä.

2. Jokainen TARGET2-osajärjestelmä on järjestelmä, joka nimetään sellaiseksi direktiivin 98/26/EY täytäntöönpanosta annetussa sovellettavassa kansallisessa lainsäädännössä.

3. TARGET2-osajärjestelmien nimet sisältävät ainoastaan nimen TARGET2 ja asianomaisen eurojärjestelmän keskuspankin tai tällaisen eurojärjestelmän keskuspankin jäsenvaltion nimen tai lyhenteen. EKP:n TARGET2-osajärjestelmää kutsutaan nimellä TARGET2-ECB.

4 artikla

Sellaisten jäsenvaltioiden kansallisten keskuspankkien liittäminen, joiden rahayksikkö ei ole euro

Sellaisten jäsenvaltioiden kansalliset keskuspankit, joiden rahayksikkö ei ole euro, voidaan liittää TARGET2-järjestelmään ainoastaan, jos ne tekevät eurojärjestelmän keskuspankin kanssa sopimuksen. Tällaisessa sopimuksessa täsmennetään, että liitetyt kansalliset keskuspankit noudattavat näitä suuntaviivoja, ellei molemminpuolisesti sovita asianmukaisista täsmennyksistä ja muutoksista.

5 artikla

EKPJ:n sisäiset transaktiot

Euroopan keskuspankkijärjestelmän (EKPJ) sisäiset transaktiot käsitellään TARGET2-järjestelmässä lukuun ottamatta maksuja, jotka soveltuvin osin käsitellään kahden tai useamman keskuspankin väliseen sopimukseen perustuen kirjeenvaihtajatilien kautta.

6 artikla

Eurojärjestelmän sisäiset maksujen kirjaukset

1. Eri TARGET2-osajärjestelmien osallistujien välisten maksujen kirjauksesta syntyy automaattisesti eurojärjestelmän sisäinen velvoite eurojärjestelmään kuuluvalta maksajan keskuspankilta eurojärjestelmään kuuluvalle maksunsaajan keskuspankille.

2. Edellä 1 kohdan mukaisesti syntyvät eurojärjestelmän sisäiset velvoitteet lasketaan automaattisesti yhteen, ja ne muodostavat yhden velvoitteen suhteessa kuhunkin eurojärjestelmän keskuspankkiin. Kun eri TARGET2-osajärjestelmien osallistujien välinen maksu kirjataan, asianomaisen eurojärjestelmän keskuspankin yhteenlaskettua velvoitetta muutetaan vastaavasti. Pankkipäivän päättyessä kuhunkin edellä mainittuun yhteenlaskettuun velvoitteeseen sovelletaan monenvälistä nettoutusmenettelyä, jossa kunkin euroalueen kansallisen keskuspankin velvoite tai saaminen suhteessa EKP:hen nettoutetaan eurojärjestelmän keskuspankkien välisen sopimuksen mukaisesti.

3. Kukin euroalueen kansallinen keskuspankki pitää tiliä, johon merkitään TARGET2-osajärjestelmien välisten maksujen kirjaamisesta johtuva velvoite tai saaminen suhteessa EKP:hen.

4. EKP avaa kullekin euroalueen kansalliselle keskuspankille tilinpidossaan tilin, jonka avulla kuvataan kunkin euroalueen kansallisen keskuspankin velvoite tai saaminen suhteessa EKP:hen päivän päättyessä.







II

JAKSO

HALLINNOINTI

7 artikla

Hallinnoinnin tasot

1. TARGET2-järjestelmän hallinnointi perustuu kolmitasoiseen hallinnointijärjestelyyn, sanotun kuitenkaan rajoittamatta Euroopan keskuspankkijärjestelmän ja Euroopan keskuspankin perussäännön (jäljempänä ’EKPJ:n perussääntö’) 8 artiklan soveltamista. EKP:n neuvostolle (taso 1), eurojärjestelmän keskuspankeille (taso 2) ja SSP:n tarjoaville kansallisille keskuspankeille (taso 3) annettavat tehtävät vahvistetaan liitteessä I.

2. EKP:n neuvosto on vastuussa TARGET2-järjestelmän johtamisesta, hoidosta ja valvonnasta. Tasolle 1 annetut tehtävät kuuluvat EKP:n neuvoston yksinomaiseen toimivaltaan. EKPJ:n maksu- ja selvitysjärjestelmäkomitea avustaa EKP:n neuvostoa neuvoa-antavana elimenä kaikissa TARGET2-järjestelmään liittyvissä asioissa.

3. Eurojärjestelmän keskuspankit ovat EKPJ:n perussäännön 12.1 artiklan kolmannen kohdan mukaisesti vastuussa tason 2 tehtävistä EKP:n neuvoston määrittelemän yleisen viitekehyksen mukaisesti. Maksu- ja selvitysjärjestelmäkomitea huolehtii neuvoa-antavan tehtävänsä lisäksi tasolle 2 annettujen tehtävien hoitamisesta. Liitetyt kansalliset keskuspankit osallistuvat tasoon 2 liittyviin asioihin ilman äänioikeutta. Sellaisten jäsenvaltioiden kansallisilla keskuspankeilla, jotka eivät ole eurojärjestelmän keskuspankkeja eivätkä liitettyjä kansallisia keskuspankkeja, on vain tarkkailijan asema tasolla 2.

4. Eurojärjestelmän keskuspankit organisoituvat tekemällä asianmukaisia sopimuksia. Päätöksenteko perustuu tällaisten sopimusten puitteissa yksinkertaiseen enemmistöön, ja jokaisella eurojärjestelmän keskuspankilla on yksi ääni.

5. SSP:n tarjoavat kansalliset keskuspankit ovat EKPJ:n perussäännön 12.1 artiklan kolmannen kohdan mukaisesti vastuussa tason 3 tehtävistä EKP:n neuvoston määrittelemän yleisen viitekehyksen mukaisesti.

6. SSP:n tarjoavat kansalliset keskuspankit tekevät eurojärjestelmän keskuspankkien kanssa sopimuksen palveluista, joita ensin mainitut tarjoavat jälkimmäisille. Tällainen sopimus sisältää tarvittaessa myös liitetyt kansalliset keskuspankit.







III

JAKSO

TARGET2:n TOIMINTA

8 artikla

TARGET2-järjestelmään osallistumista koskevat yhdenmukaistetut säännöt

1. Jokainen euroalueen kansallinen keskuspankki huolehtii järjestelyistä, joilla pannaan täytäntöön yhdenmukaistetut säännöt. Nämä järjestelyt koskevat yksinomaan asianomaisen euroalueen kansallisen keskuspankin ja sen osallistujien välistä suhdetta käsiteltäessä maksuja PM:ssä. PM-tiliä voidaan käyttää joko internetpohjaisen liittymän kautta tai verkkopalvelun tarjoajan kautta. Nämä kaksi menetelmää PM-tilin käyttämiseen ovat toisensa poissulkevia, vaikka osallistuja voikin valita ottavansa käyttöön yhden tai useamman PM-tilin, joista jokainen on käytettävissä joko internetin tai verkkopalvelun tarjoajan kautta.

2. EKP hyväksyy TARGET2-ECB-osajärjestelmän säännöt panemalla täytäntöön liitteen II, mutta TARGET2-ECB tarjoaa palveluja ainoastaan selvitysyhteisöille, mukaan lukien ETA:n ulkopuolella perustetut yhteisöt, edellyttäen että niitä valvoo toimivaltainen viranomainen ja että EKP:n neuvosto on hyväksynyt niiden pääsyn TARGET2-ECB-osajärjestelmään.

3. Eurojärjestelmän keskuspankkien yhdenmukaistettujen sääntöjen täytäntöön panemiseksi hyväksymät järjestelyt julkistetaan.

4. Eurojärjestelmän keskuspankit voivat pyytää poikkeuksia yhdenmukaistetuista säännöistä kansallisen lainsäädännön rajoitusten perusteella. EKP:n neuvosto tarkastelee tällaisia pyyntöjä tapauskohtaisesti ja myöntää tarvittaessa poikkeukset.

5. Ellei asianomaisessa valuuttasopimuksessa toisin määrätä, EKP voi määrittää asianmukaiset edellytykset liitteessä II olevassa 4 artiklan 2 kohdan e alakohdassa tarkoitettujen yhteisöjen osallistumiselle TARGET2:een.

6. Eurojärjestelmän keskuspankit eivät saa sallia yhteisön olevan epäsuorana osallistujana tai rekisteröitynä tavoitettavan BIC-koodin haltijana TARGET2-osajärjestelmässään, jos kyseinen yhteisö toimii sellaisen suoran osallistujan välityksellä, joka on jonkin jäsenvaltion kansallinen keskuspankki, mutta ei ole eurojärjestelmän keskuspankki eikä liitetty kansallinen keskuspankki.

9 artikla

Hinnoittelu

1. Eurojärjestelmän keskuspankit varmistavat, että

a) niiden epäsuorille osallistujille ja niille tavoitettavan BIC-koodin haltijoille, joilla on oikeus osallistua TARGET2-järjestelmään epäsuorina osallistujina, tarjotuista TARGET2-ydinpalveluista perittävät maksut ovat korkeammat kuin liitteen II lisäyksessä VI olevan 1 kohdan a alakohdassa tarkoitetuilta suorilta osallistujilta perittävät maksut,

b) ETA:ssa perustettujen luottolaitosten välisistä kotitileillä kirjattavista maksuista perittävät maksut ovat korkeammat kuin liitteen II lisäyksessä VI olevan 1 kohdan a alakohdassa tarkoitetuilta suorilta osallistujilta perittävät maksut,

c) avomarkkinaoperaatioihin liittyvistä, kotitilillä kirjattavista maksuista peritään maksu liitteen II lisäyksen VI mukaisesti,

d) liitteen II lisäyksessä VI täsmennettyjä maksuja ei sovelleta mihinkään seuraavista operaatioista tai transaktioista: i) kotitileiltä tehtävät ja kotitilien välillä käsiteltävät likviditeettisiirrot, ii) vähimmäisvarantojen hallinnointiin ja maksuvalmiusjärjestelmään liittyvät operaatiot, iii) kotitileillä kirjattavat käteistapahtumat.

2. Kotitileillä kirjattavista, liitännäisjärjestelmiin liittyvistä transaktioista veloitetaan siirtymäkauden aikana seuraavat maksut: kiinteä maksu I, kiinteä maksu II sekä transaktiomaksu, joka on korkeampi kuin liitteessä IV olevassa 18 artiklan 1 kohdassa määritetty liitännäisjärjestelmän transaktiomaksu. Eurojärjestelmän keskuspankit voivat soveltaa muunlaista hinnoittelua kotitileillä kirjattaviin, liitännäisjärjestelmiin liittyviin transaktioihin siirtymäkauden aikana edellyttäen, että tuotot ovat samat tai korkeammat kuin ne tuotot, jotka eurojärjestelmän keskuspankki saisi soveltaessaan tämän kohdan ensimmäisessä virkkeessä kuvattua hinnoittelua.

10 artikla

Likviditeetin sammiointijärjestelyt

1. Kansalliset AL-keskuspankit antavat toisilleen kaikki sellaiset tiedot, jotka ovat tarpeen niille AL-sopimuksen mukaan kuuluvien tehtävien ja velvoitteiden suorittamiseksi. Kansalliset AL-keskuspankit ilmoittavat välittömästi hallinnoivalle kansalliselle keskuspankille niiden tietoon tulleista täytäntöönpanotilanteista, jotka liittyvät AL-ryhmään tai johonkin AL-ryhmän jäseneen, mukaan lukien niiden pääkonttorit ja sivukonttorit.

2. Kun hallinnoivalle kansalliselle keskuspankille on ilmoitettu täytäntöönpanotilanteesta, se antaa asianomaisille kansallisille AL-keskuspankeille ohjeistuksen AL-ryhmää tai asianomaista AL-ryhmän jäsentä koskevista täytäntöönpanotoimista AL-sopimuksen huomioon ottaen. Kansallisilla AL-keskuspankeilla on vastuu AL-sopimuksen mukaisten oikeuksiensa toteuttamisesta sekä liitteen II täytäntöönpanojärjestelyistä. Hallinnoiva kansallinen keskuspankki on vastuussa saamisten jakosuhteiden laskennasta ja niihin liittyvästä ohjeistuksesta.

3. Jos täytäntöönpanotilanteen sattuessa jollekin AL-ryhmän jäsenelle myönnettyä päivänsisäistä luottoa ei ole täysin maksettu takaisin, kansallinen AL-keskuspankki, saatuaan ohjeistuksen hallinnoivalta kansalliselta keskuspankilta, panee täytäntöön ne oikeudet, joita sillä voi olla suhteessa AL-ryhmänsä jäseniin, mukaan lukien pantista, saamisten kuittaamisesta, sulkeutuvasta nettoutuksesta tai muista liitteen II täytäntöönpanojärjestelyihin liittyvistä määräyksistä johtuvat oikeudet, jotta varmistettaisiin sellaisten vaateiden täyttäminen täysimääräisesti ja ajoissa, joita tällaisella kansallisella AL-keskuspankilla voi olla AL-ryhmänsä jäseniltä AL-sopimuksen nojalla. Tällaiset vaateet pannaan täytäntöön ennen muita vaateita, joita kyseisellä kansallisella AL-keskuspankilla on AL-ryhmänsä jäseniltä.

4. Täytäntöönpanotoimien johdosta AL-sopimukseen perustuvien vaateiden täyttämiseksi saadut maksut toimitetaan edelleen niille kansallisille AL-keskuspankeille, jotka myönsivät päivänsisäistä luottoa kyseisen AL-ryhmän jäsenille. Nämä maksut kohdennetaan kansallisille AL-keskuspankeille suhteessa, joka vastaa sitä päivänsisäisen luoton määrää, jota AL-ryhmän jäsenet eivät ole maksaneet takaisin kansalliselle AL-keskuspankilleen.

5. Kansallinen AL-keskuspankki, joka katsoo, että kaikkien kansallisten AL-keskuspankkien tulisi osallistua sille aiheutuneiden tappioiden kattamiseen, lähettää hallinnoivalle kansalliselle keskuspankille vaadettaan koskevan perustellun esityksen. Hallinnoiva kansallinen keskuspankki välittää tällaisen pyynnön asianosaisille kansallisille AL-keskuspankeille ja jakaa kunkin kansallisen AL-keskuspankin maksettavaksi tulevan korvauksen yhtä suurin osuuksin.

11 artikla

Takuurahastotilit ja korko

1. Siltä osin kuin keskusvastapuolella on sääntelyyn, mukaan lukien valvontaan liittyvät määräykset, perustuva velvollisuus pitää takuurahastotiliä, tällaisella keskusvastapuolen tilillä pidetyistä varoista maksetaan perusrahoitusoperaatioiden korko vähennettynä 15 peruspisteellä.

2. Keskusvastapuolen takuurahastotilille muusta syystä talletetuille varoille maksetaan talletuskorko.

12 artikla

Päivänsisäinen luotto

1. Euroalueen keskuspankit voivat myöntää päivänsisäistä luottoa sillä edellytyksellä, että tämä tehdään sellaisten järjestelyjen mukaisesti, joilla pannaan täytäntöön liitteessä III vahvistetut päivänsisäisen luoton myöntämistä koskevat säännöt. Päivänsisäistä luottoa ei myönnetä osallistujalle, jonka kelpoisuus osallistua eurojärjestelmän rahapoliittisiin operaatioihin vastapuolena on keskeytetty tai päätetty.

2. EKP:n vastapuolten kelpoisuusehdot päivänsisäisen luoton osalta määritellään TARGET2-ECB-osajärjestelmän säännöistä 24 päivänä heinäkuuta 2007 tehdyssä päätöksessä EKP/2007/7 ( 5 ). EKP:n myöntämä päivänsisäinen luotto koskee ainoastaan kyseistä päivää, eikä sitä voida pidentää yön yli -luotoksi.

13 artikla

Liitännäisjärjestelmät

1. Eurojärjestelmän keskuspankit tarjoavat varojensiirtopalveluja keskuspankkirahassa liitännäisjärjestelmille PM:ssä, jota käytetään verkkopalvelun tarjoajan kautta, tai siirtymäkauden aikana soveltuvin osin kotitileillä. Tällaisista palveluista määrätään eurojärjestelmän keskuspankkien ja asianomaisten liitännäisjärjestelmien kahdenvälisissä sopimuksissa.

2. Kahdenvälisten järjestelyjen, joita tehdään ASI:a käyttävien liitännäisjärjestelmien kanssa, on oltava liitteen IV mukaisia. Lisäksi eurojärjestelmän kansalliset keskuspankit varmistavat, että tällaisiin kahdenvälisiin järjestelyihin sovelletaan soveltuvin osin liitteen II seuraavia määräyksiä:

— 8 artiklan 1 kohta (tekniset ja oikeudelliset vaatimukset),

— 8 artiklan 2–5 kohta (hakumenettely), paitsi että liitännäisjärjestelmien on 4 artiklassa vahvistettujen järjestelmän pääsyehtojen sijasta täytettävä liitteessä II olevassa 1 artiklassa vahvistetussa liitännäisjärjestelmän määritelmässä olevat pääsyehdot,

— liitteessä V oleva aikataulu,

— 11 artikla, (yhteistyötä ja tiedonvaihtoa koskevat vaatimukset), 8 kohtaa lukuun ottamatta,

— 27 ja 28 artikla (toiminnan jatkuvuus ja varajärjestelyt sekä turvallisuusvaatimukset),

— 31 artikla (vastuuta koskeva järjestely),

— 32 artikla (todistelua koskevat säännöt),

— 33 ja 34 artikla (voimassaolo, osallistumisen keskeyttäminen ja irtisanomisoikeus), 34 artiklan 1 kohdan b alakohtaa lukuun ottamatta,

— 35 artikla, jos se on sovellettavissa (tilien sulkeminen),

— 38 artikla (luottamuksellisuutta koskevat säännöt),

— 39 artikla (unionin tietosuojaa, rahanpesun estämistä ja näihin liittyviä asioita koskevat vaatimukset),

— 40 artikla (tiedonantoja koskevat vaatimukset),

— 41 artikla (sopimussuhde verkkopalvelujen tarjoajaan), ja

— 44 artikla (sovellettavaa lakia, oikeuspaikkaa ja suorituspaikkaa koskevat säännöt).

3. Kahdenvälisissä järjestelyissä, joita tehdään osallistujaliittymää käyttävien liitännäisjärjestelmien kanssa, on noudatettava

a) liitettä II, V osastoa sekä lisäyksiä VI ja VII lukuun ottamatta, ja

b) liitteessä IV olevaa 18 artiklaa.

4. Edellä olevasta 3 kohdasta poiketen kahdenvälisissä järjestelyissä, joita tehdään sellaisten osallistujaliittymää käyttävien liitännäisjärjestelmien kanssa, jotka suorittavat ainoastaan asiakkaidensa maksuja, on noudatettava

a) liitettä II, lukuun ottamatta V osastoa, 36 artiklaa sekä lisäyksiä VI ja VII, ja

b) liitteessä IV olevaa 18 artiklaa.

14 artikla

Rahoitus ja kustannusten jakaminen

1. EKP:n neuvosto vahvistaa säännöt, joita sovelletaan SSP:n rahoittamiseen. Mahdollinen SSP:n toiminnasta johtuva yli- tai alijäämä jaetaan euroalueen kansallisten keskuspankkien kesken EKP:n pääoman merkitsemisen jakoperusteen mukaisesti EKPJ:n perussäännön 29 artiklan nojalla.

2. EKP:n neuvosto määrittää yhteisen kustannusten jakamisessa sovellettavan menetelmän ja hinnoittelurakenteen TARGET2-ydinpalveluja varten.

15 artikla

Turvallisuusmääräykset

1. EKP:n neuvosto määrittää turvallisuusstrategian sekä turvallisuusvaatimukset ja -tarkastukset SSP:tä ja siirtymäkauden ajan kotitilin teknistä infrastruktuuria varten. EKP:n neuvosto määrittää myös internetpohjaisessa liittymässä käytettävien varmenteiden turvallisuuteen sovellettavat periaatteet.

2. Eurojärjestelmän keskuspankit noudattavat 1 kohdassa tarkoitettuja toimenpiteitä ja varmistavat sen, että SSP on niiden mukainen.

16 artikla

Tilintarkastusta koskevat säännöt

Tilintarkastusta koskevat arvioinnit suoritetaan EKP:n neuvoston EKPJ:n tilintarkastusstrategiassa vahvistamien periaatteiden ja järjestelyjen mukaisesti.

17 artikla

Keskeyttämiseen tai lopettamiseen liittyvät velvoitteet

1. Eurojärjestelmän keskuspankit lopettavat välittömästi ilman irtisanomisaikaa tai keskeyttävät osallistujan oikeuden osallistua asianomaiseen TARGET2-osajärjestelmään, jos

a) osallistujaa koskeva maksukyvyttömyysmenettely pannaan vireille tai

b) osallistuja ei enää täytä pääsyehtoja kyseiseen TARGET2-osajärjestelmään osallistumiseksi.

2. Jos eurojärjestelmän keskuspankki keskeyttää tai lopettaa osallistujan oikeuden osallistua TARGET2-järjestelmään 1 kohdan mukaisesti tai 19 artiklan mukaisesti vakaussyistä, se ilmoittaa asiasta välittömästi kaikille muille eurojärjestelmän keskuspankeille ja antaa seuraavat tiedot:

a) osallistujan nimi, rahalaitoskoodi ja BIC-koodi,

b) tiedot, joiden perusteella euroalueen kansallinen keskuspankki teki päätöksensä, mukaan lukien asianomaiselta valvontaviranomaiselta saadut tiedot tai lausunnot,

c) valittu toimenpide ja sen ehdotettu soveltamisaikataulu.

Kukin eurojärjestelmän keskuspankki antaa tällaista osallistujaa koskevia tietoja toisen eurojärjestelmän keskuspankin niitä pyytäessä, mukaan lukien tiedot osallistujalle osoitetuista maksuista.

3. Eurojärjestelmän keskuspankki, joka on lopettanut tai keskeyttänyt osallistujan oikeuden osallistua sen TARGET2-osajärjestelmään 1 kohdan mukaisesti, on vastuussa muihin eurojärjestelmän keskuspankkeihin nähden, jos se

a) myöhemmin hyväksyy sellaisille osallistujille osoitettujen maksumääräysten kirjauksen, joiden osallistumisoikeuden se on keskeyttänyt tai lopettanut, tai

b) ei noudata 1 ja 2 kohdassa täsmennettyjä velvoitteita.

4. Eurojärjestelmän keskuspankeille 1–3 kohdassa asetettuja velvoitteita sovelletaan myös siinä tapauksessa, että liitännäisjärjestelmän liitännäisjärjestelmäliittymän käyttöoikeus keskeytetään tai lopetetaan.

18 artikla

Menettely päätettäessä TARGET2-osallistumishakemuksen hylkäämisestä vakaussyistä

Jos eurojärjestelmän keskuspankki hylkää TARGET2-osallistumishakemuksen liitteessä II olevan 8 artiklan 4 kohdan c alakohdan perusteella, kyseinen eurojärjestelmän keskuspankki ilmoittaa hylkäyksestä viipymättä EKP:lle.

19 artikla

Menettely päätettäessä TARGET2-järjestelmään osallistumisen ja päivänsisäisen luoton myöntämisen keskeyttämisestä, rajoittamisesta tai lopettamisesta vakaussyistä

1. Jos euroalueen kansallinen keskuspankki päättää päivänsisäisen luoton myöntämisen keskeyttämisestä, rajoittamisesta tai lopettamisesta liitteessä III olevan 12 artiklan d alakohdan nojalla tai eurojärjestelmän keskuspankki keskeyttää tai lopettaa osallistujan oikeuden osallistua TARGET2-järjestelmään liitteessä II olevan 34 artiklan 2 kohdan e alakohdan nojalla, päätöksen on tultava voimaan samanaikaisesti kaikissa TARGET2-osajärjestelmissä siinä määrin kuin se on mahdollista.

2. Euroalueen kansallinen keskuspankki antaa jäsenvaltionsa toimivaltaisille valvontaviranomaisille viipymättä 17 artiklan 2 kohdassa tarkoitetut tiedot ja pyytää niitä jakamaan tiedot sellaisten muiden jäsenvaltioiden valvontaviranomaisten kanssa, joissa osallistujalla on tytäryhtiö tai sivukonttori. Ottaen huomioon 1 kohdan nojalla tehdyn päätöksen, muut euroalueen kansalliset keskuspankit ryhtyvät tarkoituksenmukaisiin toimiin ja ilmoittavat toimistaan EKP:lle viipymättä.

3. EKP:n johtokunta voi ehdottaa EKP:n neuvostolle mitä tahansa päätöksiä, joilla varmistetaan 1 ja 2 kohdan nojalla tehtyjen toimenpiteiden yhdenmukainen täytäntöönpano.

4. Niiden euroalueen jäsenvaltioiden kansalliset keskuspankit, joissa päätös on pantava täytäntöön, ilmoittavat osallistujalle päätöksestä sekä ryhtyvät tarpeellisiin täytäntöönpanotoimiin.

20 artikla

Eurojärjestelmän keskuspankkien yhteistyömenettely hallinnollisia tai rajoittavia toimenpiteitä sovellettaessa

Liitteessä II olevan 39 artiklan 3 kohdan täytäntöönpanon yhteydessä

a) eurojärjestelmän keskuspankki antaa ripeästi kaikille keskuspankeille, joihin asia voi vaikuttaa, kaikki tiedot, jotka se saa pyydetyn tilisiirtotoimeksiannon yhteydessä;

b) eurojärjestelmän keskuspankki, joka saa osallistujalta tositteen siitä, että toimivaltaiselle viranomaiselle on tehty ilmoitus tai että siltä on saatu lupa, välittää nämä tositteet ripeästi muille maksajan tai maksunsaajan maksupalvelutarjoajana toimiville keskuspankeille soveltuvin osin;

c) eurojärjestelmän keskuspankki, joka toimii maksajan maksupalvelutarjoajana, ilmoittaa tämän jälkeen ripeästi maksajalle, että se voi tehdä tilisiirtotoimeksiannon TARGET2-järjestelmään.

21 artikla

Toiminnan jatkuvuus

1. Jos liitteessä II olevassa 27 artiklassa tarkoitetut tapahtumat vaikuttavat muiden SSP:n moduulien kuin PM:n ja ICM:n toimintaan, asianomainen eurojärjestelmän keskuspankki seuraa ja hallinnoi näitä tapahtumia, jotta estettäisiin heijastusvaikutukset SSP:n moitteettomaan toimintaan.

2. Jos ilmenee PM:n ja/tai ICM:n normaaliin toimintaan vaikuttava tapahtuma, asianomainen eurojärjestelmän keskuspankki ilmoittaa asiasta välittömästi TARGET2-koordinaattorille, joka päättää yhdessä asianomaisen eurojärjestelmän keskuspankin maksupäällikön kanssa, mihin toimiin ryhdytään. TARGET2-maksupäälliköt sopivat keskenään, mitä tietoja ilmoitetaan TARGET2-osallistujille.

3. Eurojärjestelmän keskuspankki ilmoittaa osallistujan toimintahäiriöstä TARGET2-koordinaattorille, jos tällainen häiriö voi vaikuttaa liitännäisjärjestelmien maksujen kirjauksiin tai luoda systeemiriskin. SSP:n sulkemista ei yleensä lykätä osallistujan toimintahäiriön vuoksi.

4. Eurojärjestelmän keskuspankit antavat liitännäisjärjestelmään vaikuttavan toimintahäiriön tiedoksi TARGET2-koordinaattorille. TARGET2-koordinaattori järjestää TARGET2-maksupäälliköiden etäneuvottelun siinä tapauksessa, että systeemivaikutusta ei voida välttää, erityisesti jos vaikutus on luonteeltaan rajat ylittävä.

5. Poikkeuksellisissa olosuhteissa SSP:n sulkemista voidaan lykätä, jos käsillä on liitännäisjärjestelmään vaikuttava toimintahäiriö. Eurojärjestelmän keskuspankit osoittavat pyynnön SSP:n sulkemisen lykkäämisestä TARGET2-kriisinhallintapäälliköille.

22 artikla

Vaatimusten käsittely TARGET2-järjestelmän korvausjärjestelmässä

1. Ellei EKP:n neuvosto päätä toisin, liitteen II lisäyksessä II täsmennettyä korvausmenettelyä hallinnoidaan tämän artiklan mukaisesti.

2. Korvausvaatimuksen esittäneen osallistujan keskuspankki tekee korvausvaatimusta koskevan alustavan arvioinnin ja on arviointinsa osalta yhteydessä osallistujaan. Muut asianomaiset keskuspankit avustavat keskuspankkia tarvittaessa vaatimusten arvioinnissa. Kyseinen keskuspankki ilmoittaa EKP:lle ja kaikille muille asianomaisille keskuspankeille mahdollisimman pian saatuaan tiedon vireillä olevista vaatimuksista.

3. Yhdeksän viikon kuluessa TARGET2-järjestelmän teknisestä toimintahäiriöstä vaatimuksen esittäneen osallistujan keskuspankki

a) valmistelee alustavan arviointikertomuksen, joka sisältää keskuspankin arvion esitetyistä vaatimuksista; ja

b) toimittaa alustavan arviointikertomuksensa EKP:lle ja muille asianomaisille keskuspankeille.

4. Saatuaan alustavan arviointikertomuksen EKP:n neuvosto tekee viiden viikon kuluessa lopullisen arvioinnin esitetyistä vaatimuksista ja päättää asianomaisille osallistujille tehtävistä korvaustarjouksista. EKP ilmoittaa lopullisen arvioinnin tuloksesta asianomaisille keskuspankeille viiden pankkipäivän kuluessa lopullisen arvioinnin valmistumisesta. Kyseiset keskuspankit ilmoittavat viipymättä osallistujilleen lopullisen arvioinnin tuloksen ja korvaustarjouksen yksityiskohdat soveltuvin osin, sekä liittävät ilmoitukseen kirjelomakkeen tarjouksen hyväksymistä varten.

5. Keskuspankit ilmoittavat kahden viikon kuluessa liitteen II lisäyksessä II olevan 4 artiklan d kohdan viimeisessä lauseessa mainitun määräajan päättymisestä EKP:lle ja muille asianomaisille keskuspankeille, mitkä korvaustarjoukset on hyväksytty ja mitkä hylätty.

6. Keskuspankit ilmoittavat EKP:lle vaatimuksista, joita niiden osallistujat ovat esittäneet muille kuin TARGET2-järjestelmän korvausjärjestelmän piiriin kuuluville keskuspankeille, mutta jotka liittyvät TARGET2-järjestelmän tekniseen toimintahäiriöön.

23 artikla

TARGET2-järjestelmän teknisestä toimintahäiriöstä johtuvien menetysten käsittely

1. TARGET2-järjestelmän teknisen toimintahäiriön sattuessa sovelletaan seuraavia sääntöjä:

a) Maksajan puolella mikä tahansa keskuspankki, johon maksaja on tehnyt talletuksen, saa tiettyä taloudellista voittoa, jonka määrä vastaa eurojärjestelmän perusrahoitusoperaatioiden koron ja talletuskoron välistä erotusta, sovellettuna TARGET2-järjestelmän teknisen toimintahäiriön aikana eurojärjestelmän talletusmahdollisuuden käytön marginaalilisäykseen ja enintään toteutumattomien maksumääräysten määrään. Jos maksajalle on jäänyt korkoa tuottamattomia ylijäämävaroja, taloudellisen voiton määrä vastaa eurojärjestelmän perusrahoitusoperaatioiden korkoa, sovellettuna TARGET2-järjestelmän teknisen toimintahäiriön aikana korkoa tuottamattomiin ylijäämävaroihin ja enintään toteutumattomien maksumääräysten määrään.

b) Maksunsaajan puolella keskuspankki, jolta maksunsaaja on ottanut lainaa maksuvalmiusluottoa käyttäen, saa tiettyä taloudellista voittoa, jonka määrä vastaa maksuvalmiusluoton koron ja eurojärjestelmän perusrahoitusoperaatioiden koron välistä erotusta, sovellettuna TARGET2-järjestelmän teknisen toimintahäiriön aikana maksuvalmiusluoton käytön marginaalilisäykseen ja enintään toteutumattomien maksumääräysten määrään.

2. EKP:n saaman taloudellisen voiton määrä vastaa

a) liitettyihin kansallisiin keskuspankkeihin liittyviä tuottoja, jotka syntyvät näiden liitettyjen kansallisten keskuspankkien päivän lopun saldojen erilaisesta korosta suhteessa EKP:hen ja

b) sakkokorkoa, jonka EKP saa liitetyiltä kansallisilta keskuspankeilta aina silloin, kun jokin näistä liitetyistä kansallisista keskuspankeista perii osallistujalta sakkoa sen vuoksi, että se ei ole maksanut päivänsisäistä luottoa takaisin ajoissa, kuten eurojärjestelmän keskuspankkien ja liitettyjen kansallisten keskuspankkien välisessä sopimuksessa on määrätty.

3. Keskuspankit sammioivat edellä 1 ja 2 kohdassa tarkoitetut taloudelliset voitot, ja yhteenlaskettu sammioitu määrä käytetään korvausten maksamiseen niille keskuspankeille, joille on aiheutunut kustannuksia osallistujille maksettujen korvausten vuoksi. Keskuspankeille jääneet taloudelliset voitot tai osallistujille maksetuista korvauksista keskuspankeille aiheutuneet kustannukset jaetaan eurojärjestelmän keskuspankkien kesken EKP:n pääoman jakoperusteen mukaisessa suhteessa.

24 artikla

Alatileihin liittyvät vakuusoikeudet ja eurojärjestelmän sisäinen takuu

1. Liitännäisjärjestelmiin liittyviä maksumääräyksiä toteutettaessa osallistujilleen alatilejä avannut eurojärjestelmän keskuspankki varmistaa, että tällaisilla alatileillä olevia saldoja (mukaan lukien jäädytetyn saldon lisäys tai vähennys, joka johtuu järjestelmien välisten maksujen hyvittämisestä alatilille tai veloittamisesta alatililtä tai likviditeettisiirtojen hyvittämisestä alatilille), jotka on jäädytetty liitännäisjärjestelmän prosessointisyklin aikana, voidaan käyttää liitännäisjärjestelmiin liittyvien maksumääräysten toteuttamiseen. Edellä sanotulla ei ole vaikutusta asianomaista osallistujaa koskeviin maksukyvyttömyysmenettelyihin eikä mihinkään tällaisen osallistujan alatileihin liittyviin yksittäisiin täytäntöönpanotoimiin.

2. Kun likviditeettiä siirretään osallistujan alatilille ja eurojärjestelmän keskuspankki ei ole liitännäisjärjestelmän keskuspankki, kyseinen eurojärjestelmän keskuspankki, saatuaan ensin ilmoituksen liitännäisjärjestelmältä (”syklin aloitus” -sanomalla), vahvistaa alatilillä olevan saldon jäädytyksen kyseiselle liitännäisjärjestelmälle ja takaa tällä tavoin liitännäisjärjestelmän keskuspankille maksun mainitun saldon määrään saakka. Tällainen liitännäisjärjestelmälle annettava jäädytyksen vahvistus merkitsee liitännäisjärjestelmän keskuspankin oikeudellisesti sitovaa tahdonilmaisua siitä, että se takaa liitännäisjärjestelmälle maksun jäädytetyn saldon määrään saakka. Vahvistamalla saldon jäädytyksen lisäyksen tai vähennyksen, joka johtuu järjestelmien välisten maksujen hyvittämisestä alatilille tai veloittamisesta alatililtä tai likviditeettisiirtojen hyvittämisestä alatilille, sekä eurojärjestelmän keskuspankki, joka ei ole liitännäisjärjestelmän keskuspankki, että liitännäisjärjestelmän keskuspankki ilmaisee hyväksyvänsä takauksen lisäyksen tai vähennyksen maksun määrän mukaisesti. Molemmat takuut ovat peruuttamattomia, ehdottomia ja heti vaadittaessa maksettavia (payable on first demand). Molemmat takuu ja saldon jäädytys päättyy, kun liitännäisjärjestelmä ilmoittaa, että maksun kirjaus on viety päätökseen (”syklin lopetus” -sanomalla).







IV

JAKSO

SIIRTYMÄ- JA LOPPUSÄÄNNÖKSET

25 artikla

Riitojen ratkaiseminen ja sovellettava lainsäädäntö

1. Jos eurojärjestelmän keskuspankkien välille syntyy riitaa näiden suuntaviivojen osalta, asianomaiset osapuolet pyrkivät ratkaisemaan riidan EKPJ:n sisäisen riitojenratkaisumenettelyä koskevan yhteisymmärryspöytäkirjan mukaisesti.

2. Poiketen 1 kohdasta EKP:n neuvosto ratkaisee riidan, jos tason 2 ja tason 3 välistä tehtävänjakoa koskevaa riitaa ei voida ratkaista asianomaisten osapuolten välisellä sopimuksella.

3. Jos kyseessä on 1 kohdassa tarkoitetun kaltainen riita, osapuolten oikeudet ja velvollisuudet määräytyvät ensisijaisesti näissä suuntaviivoissa vahvistettujen sääntöjen ja menettelyjen mukaisesti. TARGET2-osajärjestelmien välisiä maksuja koskevissa riidoissa sovelletaan lisäksi täydentävästi sen jäsenvaltion lainsäädäntöä, jossa maksunsaajan eurojärjestelmän keskuspankin kotipaikka sijaitsee, sillä edellytyksellä, että tämä ei ole ristiriidassa näiden suuntaviivojen kanssa.

26 artikla

Voimaantulo ja soveltaminen

1. Nämä suuntaviivat tulevat voimaan 7 päivänä joulukuuta 2012. Niitä sovelletaan 1 päivästä tammikuuta 2013, sanotun kuitenkaan rajoittamatta 27 artiklassa vahvistettujen siirtymäsäännösten soveltamista.

2. Suuntaviivat EKP/2007/2 kumotaan 1 päivästä tammikuuta 2013.

3. Kumottuihin suuntaviivoihin tehtyjen viittausten katsotaan koskevan näitä suuntaviivoja ja niitä tulee lukea liitteessä VII esitettyä vastaavuustaulukkoa noudattaen.

27 artikla

Erinäiset säännökset ja siirtymäsäännökset

1. Euroalueen kansallisen keskuspankin PM:n ulkopuolella luottolaitoksille tai liitännäisjärjestelmille avaamiin tileihin sovelletaan kyseisen euroalueen kansallisen keskuspankin sääntöjä, sanotun kuitenkaan rajoittamatta näiden suuntaviivojen kotitilejä koskevien sääntöjen ja EKP:n neuvoston muiden päätösten soveltamista. Euroalueen kansallisen keskuspankin PM:n ulkopuolella muille yhteisöille kuin luottolaitoksille ja liitännäisjärjestelmille avaamiin tileihin sovelletaan tällaisen euroalueen kansallisen keskuspankin sääntöjä.

2. Jokainen eurojärjestelmän keskuspankki voi siirtymäkautensa aikana edelleenkin suorittaa maksuja ja muita transaktioita kotitileillään, mukaan lukien seuraavat:

a) luottolaitosten väliset maksut;

b) luottolaitosten ja liitännäisjärjestelmien väliset maksut; ja

c) eurojärjestelmän avomarkkinaoperaatioihin liittyvät maksut.

3. Siirtymäkauden päättyessä lakkaavat seuraavat:

a) kirjaaminen tavoitettavan pankkitunnuksen haltijaksi eurojärjestelmän keskuspankin toimesta, kun kyseessä ovat liitteessä II olevassa 4 artiklan 1 kohdan a ja b alakohdassa tarkoitetut yhteisöt;

b) epäsuora osallistuminen eurojärjestelmän keskuspankin kanssa; ja

c) kaikkien 2 kohdan a–c alakohdassa mainittujen maksujen suorittaminen kotitileillä.

28 artikla

Osoitus, täytäntöönpanotoimenpiteet ja toimintakertomukset

1. Näitä suuntaviivoja sovelletaan kaikkiin eurojärjestelmän keskuspankkeihin.

2. Euroalueen kansalliset keskuspankit lähettävät EKP:lle 20 päivään joulukuuta 2012 mennessä selvityksen niistä toimenpiteistä, joiden avulla ne aikovat noudattaa näiden suuntaviivojen liitteessä II olevaa 39 artiklaa, liitteen II lisäystä IV, liitteessä III olevaa 9 kohdan a alakohtaa, 12 kohdan a alakohdan v alakohtaa ja 13 kohtaa, liitteessä IV olevaa 18 kohdan 1 alakohdan c alakohdan ii alakohtaa sekä liitteen V lisäystä IIA.

3. EKP laatii EKP:n neuvoston tarkastettaviksi toimintakertomukset TARGET2-järjestelmän toiminnasta kokonaisuutena.









LIITE I







TARGET2-JÄRJESTELMÄN HALLINNOINTIA KOSKEVAT JÄRJESTELYT Taso 1 – EKP:n neuvosto Taso 2 – Eurojärjestelmän keskuspankit Taso 3 – SSP:n tarjoavat kansalliset keskuspankit 0. Yleiset säännökset Tasolla 1 on lopullinen toimivalta kotimaisten ja rajatylittävien TARGET2-kysymysten osalta, ja se on vastuussa TARGET2-järjestelmän julkisen tehtävän turvaamisesta Tasolla 2 on toissijainen toimivalta kysymyksissä, jotka taso 1 on jättänyt sen harkintavaltaan Taso 3 tekee päätökset SSP:n päivittäisestä hoitamisesta näiden suuntaviivojen 7 artiklan 6 kohdassa tarkoitetussa sopimuksessa määriteltyjen palvelutasojen mukaisesti 1. Kustannusjako- ja hintapolitiikka — Yhteisestä kustannusjakomenetelmästä päättäminen — Yhteisestä hintarakenteesta päättäminen — Lisäpalvelujen ja/tai -moduulien hinnoittelusta päättäminen (ei mukana) 2. Palvelutaso — Ydinpalveluista päättäminen — Lisäpalveluista ja/tai -moduuleista päättäminen — Panosten toimittaminen tason 1 / tason 2 tarpeiden mukaisesti 3. Riskien hallinta — Riskien hallinnan yleisistä puitteista päättäminen ja jäljelle jäävien riskien hyväksyminen — Varsinaisen riskien hallinnan hoitaminen — Riskianalyysin tekeminen ja seuranta — Riskianalyysiin tarvittavien tietojen toimittaminen tason 1 / tason 2 pyyntöjen perusteella 4. Hallinnointi ja rahoitus — Sääntöjen määrittäminen SSP:n omistajuuden, päätöksenteon ja rahoittamisen osalta — TARGET2-järjestelmää koskevan EKPJ:n sääntelyn käyttöönotto ja sen asianmukaisen täytäntöönpanon varmistaminen — Tasolla 1 päätettyjen hallinnointia ja rahoitusta koskevien sääntöjen laatiminen — Budjetin laatiminen, sen hyväksyminen ja täytäntöönpano — Sovelluksen omistajuus ja/tai valvonta — Varojen kerääminen ja palveluista maksaminen — Kustannuslukujen toimittaminen tasolle 2 palvelun tuottamista varten 5. Kehittäminen — Tason 2 kuuleminen SSP:n sijaintipaikasta — Hankkeen kokonaissuunnitelman hyväksyminen — SSP:n alkuperäisestä muodosta ja kehittämisestä päättäminen — Päättäminen siitä, luodaanko aivan uusi laitealusta vai toimitaanko olemassa olevan laitealustan pohjalta — Päättäminen SSP:n operaattorin valinnasta — SSP:n palvelutasoista päättäminen yhteisymmärryksessä tason 3 kanssa — Päättäminen SSP:n sijaintipaikasta tason 1 kuulemisen jälkeen — Eritelmäprosessin menettelytapojen ja sellaisten tason 3 tulosten hyväksyminen, joita pidetään asianmukaisina tuotteen erittelemiseksi ja myöhempää testausta ja hyväksymistä varten (erityisesti yleiset ja yksityiskohtaiset käyttäjäperusteiset eritelmät) — Hankkeen vaihesuunnitelmien laatiminen — Tulosten arvioiminen ja hyväksyminen — Testivaihtoehtojen laatiminen — Keskuspankkien ja käyttäjien koordinoiminen testeissä tiiviissä yhteistyössä tason 3 kanssa — Ehdotuksen laatiminen SSP:n alkuperäisestä muodosta — Ehdotuksen laatiminen siitä, luodaanko aivan uusi laitealusta vai toimitaanko olemassa olevan laitealustan pohjalta — Ehdotuksen laatiminen SSP:n sijaintipaikasta — Yleisten ja yksityiskohtaisten toimintoja koskevien eritelmien laatiminen (sisäiset yksityiskohtaiset toimintojen eritelmät ja käyttäjäperusteiset yksityiskohtaiset toimintojen eritelmät) — Yksityiskohtaisten teknisten määrittelyjen laatiminen — Osallistuminen hankkeen vaihesuunnitelmiin ja valvontaan (hankkeen alussa ja sen jatkuessa) — Tekninen ja toiminnallinen tuki testeissä (SSP:n toimivuustestit, osallistuminen SSP:hen liittyviin testaustilanteisiin, eurojärjestelmän keskuspankkien tukeminen niiden testatessa SSP:tä) 6. Täytäntöönpano ja siirtyminen — Päättäminen siirtymisstrategiasta — SSP:n käyttöön siirtymisen valmistelu ja koordinointi tiiviissä yhteistyössä tason 3 kanssa — Osallistuminen SSP:n käyttämiseen siirtymiseen liittyvien kysymysten ratkaisemiseen tason 2 pyyntöjen perusteella — SSP:n käyttämiseen siirtymiseen liittyvien töiden suorittaminen; lisätuki liittyville kansallisille keskuspankeille 7. Toiminta — Vakavien kriisitilanteiden hoitaminen — TARGET2-simulaattorin perustamisen ja käytön hyväksyminen — Varmentajien nimeäminen internetpohjaista liittymää varten — SSP:tä koskevien turvasäännöstöjen, -vaatimusten ja -tarkastusten määrittäminen — Internetpohjaista liittymää varten käytettävien varmenteiden turvallisuuteen sovellettavien periaatteiden määrittäminen — Järjestelmän omistajan vastuisiin liittyvien seikkojen hoitaminen — Yhteyksien ylläpitäminen käyttäjien kanssa Euroopassa (tämän vaikuttamatta siihen, että eurojärjestelmän keskuspankit ovat yksin vastuussa liikesuhteista asiakkaisiinsa) ja päivittäisen käyttäjätoiminnan seuranta liiketoiminnan näkökulmasta (eurojärjestelmän keskuspankin tehtävä) — Liiketoiminnan kehityksen seuranta — Budjetointi, rahoitus, laskutus (eurojärjestelmän keskuspankin tehtävä) ja muut hallinnolliset tehtävät — Järjestelmän ylläpito näiden suuntaviivojen 7 artiklan 6 kohdassa tarkoitetun sopimuksen perusteella









LIITE II

TARGET2-JÄRJESTELMÄÄN OSALLISTUMISTA KOSKEVAT YHDENMUKAISTETUT SÄÄNNÖT







I

OSASTO

YLEISET MÄÄRÄYKSET

1 artikla

Määritelmät

Näissä yhdenmukaistetuissa säännöissä sovelletaan seuraavia määritelmiä:

— ”AL-ryhmällä” (AL group) AL-toimintatapaa käyttävien AL-ryhmän jäsenten muodostamaa ryhmää,

— ”AL-ryhmän jäsenellä” (AL group member) TARGET2-osallistujaa, joka on allekirjoittanut AL-sopimuksen,

— ”AL-ryhmän päälliköllä” (AL group manager) AL-ryhmän jäsentä, jonka muut AL-ryhmän jäsenet ovat nimittäneet hallinnoimaan AL-ryhmän sisällä käytettävissä olevaa likviditeettiä pankkipäivän aikana,

— ”AL-sopimuksella” (AL agreement) AL-toimintatapaa varten tehtyä monenvälistä sopimusta yhdistetystä likviditeetistä, jonka osapuolina ovat AL-ryhmän jäsenet sekä asianomaiset kansalliset AL-keskuspankit,

— ”AL-toimintatavalla” (AL mode) PM-tileillä käytettävissä olevan likviditeetin yhdistämistä,

— ”BIC-koodilla” (Business Identifier Code, BIC) ISO-standardin nro 9362 mukaista tunnusta,

— ”CAI-ryhmällä” (CAI group) CAI-toimintatapaa käyttävien TARGET2-osallistujien muodostamaa ryhmää,

— ”CAI-ryhmän päälliköllä” (CAI group manager) CAI-ryhmän jäsentä, jonka muut CAI-ryhmän jäsenet ovat nimittäneet seuraamaan ja allokoimaan CAI-ryhmän sisällä käytettävissä olevaa likviditeettiä pankkipäivän aikana,

— ”CAI-toimintatavalla” (CAI mode) konsolidoitujen PM-tilitietojen toimittamista ICM:n välityksellä,

— ”epäsuoralla osallistujalla” (indirect participant) Euroopan talousalueella (ETA) perustettua luottolaitosta, joka on tehnyt suoran osallistujan kanssa sopimuksen maksumääräysten lähettämisestä ja maksujen vastaanottamisesta tällaisen suoran osallistujan PM-tilin välityksellä ja jonka jokin TARGET2-osajärjestelmä on hyväksynyt epäsuoraksi osallistujaksi,

— ”erityisellä erääntymistilanteella” (event of default) mitä tahansa tulevaa tai käsillä olevaa tilannetta, joka saattaisi vaarantaa yhteisön kyvyn täyttää näiden sääntöjen tai osallistujan ja [lisää keskuspankin nimi]n taikka muun keskuspankin väliseen suhteeseen sovellettavien muiden sääntöjen mukaiset velvoitteensa; tällaisia tilanteita ovat — a) tilanne, jossa osallistuja ei enää täytä 4 artiklassa vahvistettuja pääsyehtoja tai 8 artiklan 1 kohdan a alakohdan i alakohdassa vahvistettuja vaatimuksia, b) osallistujaa koskevan maksukyvyttömyysmenettelyn aloittaminen, c) edellä b alakohdassa tarkoitettua menettelyä koskeva hakemus on pantu vireille, d) osallistujan antama kirjallinen ilmoitus, jonka mukaan se on kyvytön maksamaan velkansa tai osan niistä taikka täyttämään päivänsisäiseen luottoon liittyvät velvoitteensa, e) osallistujan velkojiensa kanssa tekemä vapaaehtoinen yleinen sopimus tai järjestely, f) tilanne, jossa osallistuja on, tai sen keskuspankki katsoo sen olevan maksukyvytön tai kykenemätön maksamaan velkansa, g) tilanne, jossa osallistujan PM-tilin saldo taikka osallistujan varat tai olennainen osa niistä on varojen jäädyttämistä koskevan päätöksen, ulosmittauksen, takavarikon tai minkä tahansa muun menettelyn kohteena, jonka tarkoituksena on suojata yleistä etua tai osallistujan velkojien oikeuksia, h) tilanne, jossa osallistujan osallistuminen TARGET2-järjestelmän muuhun osajärjestelmään ja/tai liitännäisjärjestelmään on keskeytetty tai päätetty, i) tilanne, jossa olennainen tiedonanto tai muu sopimusta edeltävä ilmoitus, jonka osallistuja on antanut, tai jonka osallistujan katsotaan sovellettavan lain mukaan antaneen, on virheellinen tai ei vastaa totuutta, tai j) osallistujan omaisuuden tai sen olennaisen osan luovutus,

— ”euroalueen kansallisella keskuspankilla” (euro area NCB) sellaisen jäsenvaltion kansallista keskuspankkia, jonka rahayksikkö on euro,

— ”eurojärjestelmän keskuspankilla” (Eurosystem CB) EKP:tä tai euroalueen kansallista keskuspankkia,

— ”hallinnoivalla kansallisella keskuspankilla” (managing NCB) sellaista kansallista AL-keskuspankkia, jonka TARGET2-osajärjestelmään AL-ryhmän päällikkö osallistuu,

— ”ICM:n viestillä” (ICM broadcast message) tietoja, jotka saatetaan ICM:n välityksellä samanaikaisesti kaikkien TARGET2-osallistujien tai tietyn osallistujaryhmän saataville,

— ”julkisen sektorin elimellä” (public sector body) julkiseen sektoriin kuuluvaa yksikköä, sellaisena kuin julkinen sektori on määritelty perussopimuksen 104 artiklassa ja 104 b artiklan 1 kohdassa tarkoitettujen kieltojen soveltamiseksi tarvittavien määritelmien täsmentämisestä 13 päivänä joulukuuta 1993 annetun neuvoston asetuksen (EY) N:o 3603/93 ( 6 ) 3 artiklassa,

— ”kansallisella AL-keskuspankilla” (AL NCB) euroalueen kansallista keskuspankkia, joka on AL-sopimuksen osapuoli ja toimii sen TARGET2-osajärjestelmään osallistuvien AL-ryhmän jäsenten vastapuolena,

— ”kelpoisuuslausunnolla” (capacity opinion) osallistujakohtaista lausuntoa, johon sisältyy arviointi osallistujan oikeudellisesta kelpoisuudesta tulla velvoitetuksi ja täyttää velvoitteensa näiden sääntöjen mukaisesti,

— ”keskuspankilla” (central banks (CBs)) eurojärjestelmän keskuspankkia ja liitettyä kansallista keskuspankkia,

— ”kirjaamattomalla maksumääräyksellä” (non-settled payment order) maksumääräystä, jota ei ole kirjattu samana pankkipäivänä, jona se on hyväksytty,

— ”kotitilillä” (Home Account) tiliä, jonka euron käyttöön ottanut kansallinen keskuspankki avaa ja jota se hallinnoi PM:n ulkopuolella yhteisölle, joka täyttää epäsuoraksi osallistujaksi hyväksymisen edellytykset,

— ”käytettävissä olevalla likviditeetillä” (tai ”likviditeetillä”) (available liquidity (or liquidity)) TARGET2-osallistujan PM-tilin saldoa sekä asianomaisen keskuspankin tällaiselle tilille mahdollisesti myöntämää päivänsisäistä luottolimiittiä,

— ”käyttäjän yksityiskohtaisilla toimintomäärittelyillä” (User Detailed Functional Specifications, UDFS) ajantasaisinta versiota UDFS:stä eli siitä teknisestä asiakirja-aineistosta, jossa selitetään yksityiskohtaisesti, kuinka osallistuja on vuorovaikutuksessa TARGET2-järjestelmän kanssa,

— ”liitetyllä kansallisella keskuspankilla” (connected NCB) muuta kansallista keskuspankkia, joka on liitetty TARGET2-järjestelmään erillisen sopimuksen perusteella, kuin eurojärjestelmän keskuspankkia,

— ”liitännäisjärjestelmällä” (ancillary system) järjestelmää, jota hoitaa ETA:ssa perustettu, toimivaltaisen viranomaisen valvoma ja euromääräisiä palveluja tarjoavien infrastruktuurien valvonnassa sovellettavien sijaintipaikkavaatimusten mukainen yhteisö, siten kuin nämä vaatimukset ovat kulloinkin voimassa ja julkaistuina EKP:n verkkosivuilla ( 7 ) ja jossa maksuja ja/tai rahoitusinstrumentteja vaihdetaan ja/tai selvitetään ja syntyneet rahamääräiset velvoitteet suoritetaan TARGET2-järjestelmässä Euroopan laajuisesta automatisoidusta reaaliaikaisesta bruttomaksujärjestelmästä (TARGET2) annettujen suuntaviivojen EKP/2012/27 ( 8 ) sekä liitännäisjärjestelmän ja asianomaisen eurojärjestelmän keskuspankin kahdenvälisen järjestelyn mukaisesti,

— ”likviditeetin siirtotoimeksiannolla” (liquidity transfer order) maksumääräystä, jonka päätarkoituksena on siirtää likviditeettiä osallistujan tai CAI- tai AL-ryhmän eri tilien välillä,

— ”luottolaitoksella” (credit institution) joko a) [lisää kansalliset säännökset, joilla direktiivin 2006/48/EY 4 artiklan 1 kohdan a alakohta ja tarvittaessa 2 artikla pannaan täytäntöön]n määritelmän mukaista toimivaltaisen viranomaisen valvonnan alaista luottolaitosta tai b) Euroopan unionin toiminnasta tehdyn sopimuksen 123 artiklan 2 kohdassa tarkoitettua, toimivaltaisen viranomaisen suorittamaa valvontaa vastaavan tarkastusmenettelyn alaista muuta luottolaitosta,

— ”maksajalla” (payer) TARGET2-osallistujaa, jonka PM-tiliä veloitetaan maksumääräyksen kirjauksen perusteella, paitsi milloin termiä käytetään tässä liitteessä olevassa 39 artiklassa,

— ”maksukyvyttömyysmenettelyllä” (insolvency proceedings) selvityksen lopullisuudesta maksujärjestelmissä ja arvopaperien selvitysjärjestelmissä 19 päivänä toukokuuta 1998 annetun Euroopan parlamentin ja neuvoston direktiivin 98/26/EY ( 9 ) 2 artiklan j kohdassa tarkoitettua maksukyvyttömyysmenettelyä,

— ”maksumoduulilla (PM)” (Payments Module, PM) SSP:n moduulia, jossa TARGET2-osallistujien maksut kirjataan PM-tileille,

— ”maksumääräyksellä” (payment order) tilisiirtotoimeksiantoa, likviditeetin siirtotoimeksiantoa tai suoraveloitusohjetta,

— ”maksunsaajalla” (payee) TARGET2-osallistujaa, jonka PM-tiliä hyvitetään maksumääräyksen kirjauksen perusteella, paitsi milloin termiä käytetään tässä liitteessä olevassa 39 artiklassa,

— ”maksuvalmiusluotolla” (marginal lending facility) eurojärjestelmän maksuvalmiusjärjestelmää, jota vastapuolet voivat käyttää saadakseen yön yli -luottoa eurojärjestelmän keskuspankilta ennalta määrätyllä maksuvalmiusluoton korolla,

— ”maksuvalmiusluoton korolla” (marginal lending rate) korkoa, jota sovelletaan maksuvalmiusluottoon,

— ”monitavoitettavalla tilillä” (multi-addressee access) toimintoa, jonka avulla ETA:ssa perustetut sivukonttorit tai luottolaitokset voivat käyttää asianomaista TARGET2-osajärjestelmää lähettämällä maksumääräyksiä siihen suoraan ja/tai vastaanottamaan siitä suoraan maksuja; tämän toiminnon avulla näillä yhteisöillä on lupa lähettää maksumääräyksiä suoran osallistujan PM-tilin kautta ilman kyseisen osallistujan toimenpiteitä,

— ”osallistujalla” (tai ”suoralla osallistujalla”) (participant or direct participant) yhteisöä, jolla on ainakin yksi PM-tili [lisää keskuspankin nimi]ssa/ssä,

— ”osallistumisen keskeyttämisellä” (suspension) osallistujan oikeuksien ja velvoitteiden jäädyttämistä väliaikaisesti [lisää keskuspankin nimi]n määrittelemäksi ajanjaksoksi,

— ”pankkipäivällä” (business day) mitä tahansa päivää, jona TARGET2-järjestelmä on liitteen II lisäyksen V mukaisesti avoinna maksumääräysten kirjausta varten,

— ”perustietolomakkeella” (static data collection form) lomaketta, jonka [lisää keskuspankin nimi] on kehittänyt TARGET2-[lisää keskuspankin/maan tunnus]-osajärjestelmän palveluja hakevien rekisteröimiseksi sekä tällaisiin palveluihin liittyvien muutosten rekisteröimiseksi,

— ”PM-tilillä” (PM account) TARGET2-osallistujan PM:ssä pidettävää tiliä, jota keskuspankki hallinnoi; TARGET2-osallistuja tarvitsee PM-tiliä: — a) toimittaakseen maksumääräyksiä tai vastaanottaakseen maksuja TARGET2-järjestelmän välityksellä, ja b) näiden maksumääräysten kirjaamiseksi tällaisessa keskuspankissa,

— ”päivänsisäisellä luotolla” (intraday credit) luottoa, joka myönnetään ja maksetaan takaisin saman pankkipäivän kuluessa,

— ”ryhmällä” (group) — a) luottolaitosten muodostamaa ryhmittymää, joka sisältyy sellaisen emoyhtiön konsernitilinpäätökseen, joka on komission asetuksella (EY) N:o 2238/2004 ( 10 ) hyväksytyn kansainvälisten tilinpäätösstandardin 27 (IAS 27) mukaisesti velvollinen laatimaan konsernitilinpäätöksen, kun tällaiseen ryhmittymään kuluu joko i) emoyhtiö ja yksi tai useampi tytäryhtiö; tai ii) kaksi tai useampia emoyhtiön tytäryhtiöitä, b) edellä a alakohdan i tai ii alakohdassa tarkoitettujen luottolaitosten muodostamaa ryhmittymää, jossa emoyhtiö ei laadi konsernitilinpäätöstä IAS 27:n mukaisesti, mutta joka saattaisi täyttää IAS 27:ssä vahvistetut konsernitilinpäätökseen sisällyttämisen ehdot, jos suoran osallistujan keskuspankki tai, jos kyseessä on AL-ryhmä, hallinnoiva kansallinen keskuspankki on tämän verifioinut, c) luottolaitosten kahdenvälinen tai monenvälinen verkosto, jonka i) rakenne määräytyy luottolaitosten yhteyttä tähän verkostoon määrittelevien lainsäännösten mukaisesti; tai ii) ytimenä on verkoston itsensä määrittelemä, pankkienvälisen tavanomaisen yhteistyön ylittävä yhteistyö (jäsenten liiketaloudellisten etujen edistäminen, tukeminen ja edustaminen) ja/tai taloudellinen solidaarisuus, ja tällainen yhteistyö tai solidaarisuus on sallittua luottolaitosten yhtiösopimusten tai yhtiösääntöjen tai erityisten sopimusten nojalla, — ja EKP:n neuvosto on c alakohdan tarkoittamissa tapauksissa hyväksynyt verkoston katsomista ryhmäksi koskevan hakemuksen,

— ”saapumiskäsittelyllä” (entry disposition) maksun käsittelyvaihetta, jonka aikana TARGET2-[lisää keskuspankin/maan tunnus] pyrkii 20 artiklassa kuvailtuja erityisiä menettelyjä soveltaen toteuttamaan 14 artiklan mukaisesti hyväksytyn maksumääräyksen,

— ”sijoituspalveluyrityksellä” (investment firm) sijoituspalveluyritystä, sellaisena kuin se on määritelty [lisää kansalliset säännökset, joilla rahoitusvälineiden markkinoista sekä neuvoston direktiivien 85/611/ETY ja 93/6/ETY ja Euroopan parlamentin ja neuvoston direktiivin 2000/12/EY muuttamisesta ja neuvoston direktiivin 93/22/ETY kumoamisesta 21 päivänä huhtikuuta 2004 annetun Euroopan parlamentin ja neuvoston direktiivin 2004/39/EY ( 11 ) 4 artiklan 1 kohdan 1 alakohta pannaan täytäntöön]ssa/ssä, lukuun ottamatta [lisää kansalliset säännökset, joilla direktiivin 2004/39/EY 2 artiklan 1 kohta pannaan täytäntöön]ssa/ssä mainittuja yksikköjä, edellyttäen että kyseisellä sijoituspalveluyrityksellä: — a) on direktiivin 2004/39/EY mukaisesti toimivaltaiseksi nimetyn viranomaisen antama toimilupa ja että se on tämän viranomaisen valvonnan alainen, ja b) kyseisellä sijoituspalveluyrityksellä on oikeus harjoittaa [lisää kansalliset säännökset, joilla direktiivin 2004/39/EY liitteessä I olevan A osan 2, 3, 6 ja 7 kohdat pannaan täytäntöön]ssa/ssä mainittuja toimintoja,

— ”sivukonttorilla” (branch) luottolaitosten liiketoiminnan aloittamisesta ja harjoittamisesta 14 päivänä kesäkuuta annetun Euroopan parlamentin ja neuvoston direktiivin 2006/48/EY ( 12 ), sellaisena kuin se on pantu täytäntöön kansallisessa lainsäädännössä, 4 artiklan 3 kohdan määritelmän mukaista sivukonttoria,

— ”SSP:n tarjoavilla kansallisilla keskuspankeilla” (SSP-providing NCBs) Deutsche Bundesbankia, Banque de Francea ja Banca d’Italiaa keskuspankkeina, jotka rakentavat SSP:n ja operoivat sitä eurojärjestelmän hyväksi,

— ”suoraveloitusohjeella” (direct debit instruction) maksunsaajan keskuspankilleen antamaa ohjetta, jonka mukaan maksajan keskuspankki veloittaa maksajan tiliä suoraveloitusvaltuutuksen perusteella ohjeessa määritetyllä rahamäärällä,

— ”suoraveloitusvaltuutuksella” (direct debit authorisation) maksajan keskuspankilleen antamaa yleistä valtuutusta, jonka mukaan kyseisellä keskuspankilla on oikeus ja velvollisuus veloittaa maksajan tiliä maksunsaajan suoraveloitusohjeen mukaisesti,

— ”TARGET2:lla” tai ”TARGET2-järjestelmällä” (TARGET2) kaikkien keskuspankkien TARGET2-osajärjestelmien muodostamaa kokonaisuutta,

— ”TARGET2-[lisää keskuspankin/maan tunnus]lla/llä” tai ”TARGET2-[lisää keskuspankin/maan tunnus]-osajärjestelmällä” (TARGET2-[insert CB/country reference]) [lisää keskuspankin/jäsenvaltion nimi]n TARGET2-osajärjestelmää,

— ”TARGET2-osajärjestelmällä” (TARGET2 component system) mitä tahansa keskuspankin RTGS-järjestelmää, joka muodostaa osan TARGET2-järjestelmästä,

— ”TARGET2-järjestelmän CUG-käyttäjäryhmällä” (TARGET2 CUG) verkkopalvelun tarjoajan asiakkaista muodostettua osaryhmää; ryhmittelyperusteena on verkkopalvelujen tarjoajan PM:n käyttöä varten tarkoitetut palvelut ja tuotteet,

— ”TARGET2-osallistujalla” (TARGET2 participant) minkä tahansa TARGET2-osajärjestelmän osallistujaa,

— ”TARGET2-järjestelmän teknisellä toimintahäiriöllä” (technical malfunction of TARGET2) vaikeuksia, puutteita tai vikoja TARGET2-[lisää keskuspankin/maan tunnus]-osajärjestelmän teknisessä infrastruktuurissa ja/tai tietokonejärjestelmissä taikka mitä tahansa muuta tapahtumaa, jonka johdosta maksumääräysten käsittely ja kirjaaminen samana päivänä TARGET2-[lisää keskuspankin/maan tunnus]-osajärjestelmässä on mahdotonta,

— ”tavoitettavalla BIC-koodin haltijalla” (addressable BIC holder) yhteisöä, a) jolla on BIC-koodi, b) jota ei ole hyväksytty epäsuoraksi osallistujaksi ja c) joka on suoran osallistujan asiakas tai kirjeenvaihtajapankki taikka suoran osallistujan tai epäsuoran osallistujan sivukonttori ja voi tämän suoran osallistujan kautta lähettää maksumääräyksiä ja vastaanottaa maksuja TARGET2-osajärjestelmän välityksellä,

— ”tieto ja kontrollimoduulilla (ICM)” (Information and Control Module, ICM) SSP:n moduulia, jolla osallistujat saavat ajantasaista tietoa ja voivat tehdä likviditeetin siirtotoimeksiantoja, kontrolloida likviditeettiä sekä tehdä varajärjestelymaksuja häiriötilanteissa,

— ”tilisiirtotoimeksiannolla” (credit transfer order) maksajan antamaa ohjetta siirtää varoja maksunsaajalle tekemällä kirjaus PM-tilille,

— ”toimeksiannon antavalla osallistujalla” (instructing participant) maksumääräyksen antanutta TARGET2-osallistujaa,

— ”täytäntöönpanotilanteella” (enforcement event) mitä tahansa AL-ryhmän jäsentä koskevaa a) 34 artiklan 1 kohdassa tarkoitettua erityistä erääntymistilannetta; b) mitä tahansa muuta 34 artiklan 2 kohdassa tarkoitettua erityistä erääntymistilannetta tai tilannetta, jonka vuoksi [lisää keskuspankin nimi] on erityisen erääntymistilanteen tai tilanteen vakavuus huomioon ottaen päättänyt, että [lisää tarvittaessa: pantti tulisi panna täytäntöön 25 b artiklan mukaisesti] [vakuus tulisi panna täytäntöön 25 c artiklan mukaisesti] ja]saamiset tulisi kuitata 26 artiklan mukaisesti; tai c) päätöstä keskeyttää tai lopettaa mahdollisuus saada päivänsisäistä luottoa,

— ”varajärjestelymoduulilla” (Contingency Module) SSP:n moduulia, jonka avulla voidaan käsitellä tärkeitä ja erittäin tärkeitä maksuja häiriötilanteissa,

— ”verkkopalvelujen tarjoajalla” (network service provider) EKP:n neuvoston nimittämää toimittajaa, joka tarjoaa TARGET2-järjestelmässä tietokoneohjattuja verkkoyhteyksiä maksusanomien lähettämistä varten,

— ”yhteisellä jaettavalla laitealustalla (SSP)” (Single Shared Platform) SSP:n tarjoavien kansallisten keskuspankkien tarjoamaa yhden yhteisen teknisen laitealustan infrastruktuuria.

2 artikla

Lisäykset

1. Seuraavat lisäykset ovat näiden sääntöjen erottamaton osa:

Lisäys I: Maksumääräysten käsittelyä koskevat tekniset määrittelyt

Lisäys II: TARGET2:n korvausjärjestelmä

Lisäys III: Kelpoisuus- ja maalausuntojen ohjeet

Lisäys IV: Toiminnan jatkuvuus ja varajärjestelyt

Lisäys V: Aikataulu

Lisäys VI: Maksut ja laskutus

Lisäys VII: AL-sopimus

2 Jos minkä tahansa lisäyksen ja näiden sääntöjen minkä tahansa muun säännöksen sisällön välillä havaitaan ristiriitoja tai epäjohdonmukaisuuksia, sovelletaan jälkimmäistä.

3 artikla

TARGET2-[lisää keskuspankin/maan tunnus]-osajärjestelmän ja TARGET2-järjestelmän yleiskuvaus

1. TARGET2 tarjoaa reaaliaikaisen bruttomaksutavan euromääräisille maksuille siten, että maksu suoritetaan keskuspankkirahassa.

2. Seuraavat maksumääräykset käsitellään TARGET2-[lisää keskuspankin/maan tunnus]-osajärjestelmässä:

a) suoraan eurojärjestelmän rahapoliittisiin operaatioihin perustuvat tai niiden yhteydessä annettavat maksumääräykset,

b) eurojärjestelmään liittyvien valuuttakauppojen euromääräisten siirtojen kirjaaminen,

c) ulkomaisten suurten maksujen nettoutusjärjestelmien transaktioihin perustuvien euromääräisten siirtojen kirjaaminen,

d) eurolla selvittävien vähittäismaksujärjestelmien transaktioihin perustuvien euromääräisten siirtojen kirjaaminen tapauksissa, joissa kyseisiin maksujärjestelmiin liittyy systeemiriski, ja

e) muut TARGET2-osallistujille osoitetut euromääräiset maksumääräykset.

3. TARGET2-järjestelmä perustuu yhteiseen jaettavaan laitealustaan (SSP). Eurojärjestelmä määrittelee SSP:n teknisen kokoonpanon sekä ominaisuudet. SSP:n tarjoavat kansalliset keskuspankit tarjoavat erillisten sopimusten mukaisesti SSP:n palvelut eurojärjestelmän keskuspankkien hyväksi.

4. [Lisää keskuspankin nimi] tarjoaa palveluja osallistujille näiden sääntöjen mukaisesti. SSP:n tarjoavien kansallisten keskuspankkien toimenpiteet ja laiminlyönnit katsotaan [lisää keskuspankin nimi]n toimenpiteiksi ja laiminlyönneiksi, joista se vastaa 31 artiklan mukaisesti. Näiden sääntöjen mukainen osallistuminen ei synnytä sopimussuhdetta osallistujien ja SSP:n tarjoavien kansallisten keskuspankkien välille, jos jälkimmäiset toimivat tässä ominaisuudessaan. Näiden sääntöjen mukaisiin palveluihin liittyvät toimeksiannot, viestit, sanomat ja tiedot, jotka osallistuja lähettää SSP:lle tai saa SSP:ltä, katsotaan lähetetyiksi [lisää keskuspankin nimi]lle tai saaduiksi [lisää keskuspankin nimi]lta.

5. TARGET2-järjestelmä muodostuu useista juridisesti erillisistä TARGET2-osajärjestelmistä; TARGET2-osajärjestelmät ovat ”järjestelmiä” direktiivin 98/26/EY täytäntöön panevien kansallisten lainsäännösten mukaan. TARGET2-[lisää keskuspankin/maan tunnus] on ”järjestelmä” [lisää asianomaiset kansalliset säännökset, joilla direktiivi 98/26/EY pannaan täytäntöön]n mukaan.

6. TARGET2-järjestelmään osallistutaan osallistumalla johonkin TARGET2-osajärjestelmään. Näissä säännöissä määritellään TARGET2-[lisää keskuspankin/maan tunnus]-osajärjestelmän osallistujien ja [lisää keskuspankin nimi]n väliset oikeudet ja velvollisuudet. Maksumääräysten käsittelyä koskevat säännöt (IV osasto) koskevat kaikkia minkä tahansa TARGET2-osallistujan lähettämiä maksumääräyksiä ja vastaanottamia maksuja.







II

OSASTO

OSALLISTUMINEN

4 artikla

Järjestelmän pääsyehdot

1. Seuraavantyyppiset yhteisöt voivat olla TARGET2-[lisää keskuspankin/maan tunnus]-osajärjestelmän suoria osallistujia:

a) ETA:ssa perustetut luottolaitokset myös silloin, kun ne toimivat ETA:ssa perustetun sivukonttorin välityksellä;

b) ETA:n ulkopuolella perustetut luottolaitokset edellyttäen, että ne toimivat ETA:ssa perustetun sivukonttorin välityksellä; ja

c) jäsenvaltioiden kansalliset keskuspankit ja EKP.

Edellyttäen, että a ja b alakohdassa tarkoitetut yhteisöt eivät ole Euroopan unionin neuvoston tai jäsenvaltioiden hyväksymien sellaisten rajoittavien toimenpiteiden kohteena, joista säädetään Euroopan unionin toiminnasta tehdyn sopimuksen 65 artiklan 1 kohdan b alakohdassa, 75 artiklassa tai 215 artiklassa ja joiden täytäntöönpano ei [keskuspankin/maan tunnus]n mielestä, sen ilmoitettua asiasta EKP:lle, ole sovitettavissa yhteen TARGET2:n sujuvan toiminnan kanssa.

2. [Lisää keskuspankin nimi] voi harkintansa mukaan hyväksyä seuraavat yhteisöt suoriksi osallistujiksi:

a) jäsenvaltioiden keskus- tai aluehallinnon valtiokonttorit, jotka toimivat rahamarkkinoilla;

b) jäsenvaltioiden julkisen sektorin elimet, joilla on lupa pitää asiakastilejä;

c) ETA:ssa perustetut sijoituspalveluyritykset;

d) liitännäisjärjestelmiä hoitavat yhteisöt, jotka toimivat tässä ominaisuudessa;

e) luottolaitokset tai mitkä tahansa a–d alakohdassa mainittujen yhteisöjen kaltaiset yhteisöt edellyttäen, että ne on perustettu valtiossa, jonka kanssa unioni on tehnyt valuuttasopimuksen, jonka mukaan millä tahansa tällaisella yhteisöllä on pääsy unionin maksujärjestelmiin; tällaiset yhteisöt hyväksytään valuuttasopimuksessa määritellyillä ehdoilla ja edellyttäen, että kyseisessä maassa sovellettava asianomainen lainsäädäntö vastaa asianomaista unionin lainsäädäntöä.

3. TARGET2-[lisää keskuspankin/maan tunnus]-osajärjestelmään eivät voi osallistua sähköisen rahan liikkeeseenlaskijat, jotka ovat [lisää kansalliset säännökset, joilla pannaan täytäntöön sähköisen rahan liikkeeseenlaskijalaitosten liiketoiminnan aloittamisesta, harjoittamisesta ja toiminnan, vakauden valvonnasta, direktiivien 2005/60/EY ja 2006/48/EY muuttamisesta sekä direktiivin 2000/46/EY kumoamisesta 16 päivänä syyskuuta 2009 annetun Euroopan parlamentin ja neuvoston direktiivin 2009/110/EY ( 13 ) 2 artiklan 1 kohta]n määritelmän mukaisia.

5 artikla

Suorat osallistujat

1. TARGET2-[lisää keskuspankin/maan tunnus]-osajärjestelmän suorien osallistujien on noudatettava 8 artiklan 1 ja 2 kohdassa vahvistettuja vaatimuksia. Niillä on oltava vähintään yksi PM-tili [lisää keskuspankin nimi]ssa/ssä.

2. Suorat osallistujat voivat nimetä tavoitettavan BIC-koodin haltijoita näiden perustamispaikasta riippumatta.

3. Suorat osallistujat voivat nimetä yhteisöjä epäsuoriksi osallistujiksi edellyttäen, että 6 artiklassa vahvistetut edellytykset täyttyvät.

4. Sivukonttoreille voidaan tarjota monitavoitettava tili seuraavasti:

a) Edellä 4 artiklan 1 kohdan a tai b alakohdassa tarkoitettu luottolaitos, joka on hyväksytty suoraksi osallistujaksi, voi antaa yhdelle tai useammalle ETA:ssa perustetulle sivukonttorilleen oikeuden käyttää suoraan kyseisen suoran osallistujan PM-tiliä maksumääräysten lähettämiseksi ja/tai maksujen vastaanottamiseksi edellyttäen, että [lisää keskuspankin nimi]a/ä on informoitu asiasta.

b) Tilanteissa, joissa luottolaitoksen sivukonttori on hyväksytty suoraksi osallistujaksi, saman oikeushenkilön muu sivukonttori ja/tai hallinnollinen päätoimipaikka voi, edellyttäen että se on perustettu ETA:ssa, käyttää suoraan kyseinen sivukonttorin PM-tiliä, edellyttäen että kyseinen sivukonttori on informoinut [lisää keskuspankin nimi]a/ä asiasta.

6 artikla

Epäsuorat osallistujat

1. Kukin ETA:ssa perustettu luottolaitos voi solmia sopimuksen sellaisen suoran osallistujan kanssa, joka on 4 artiklan 1 kohdan a tai b alakohdassa tarkoitettu luottolaitos taikka keskuspankki, kyseisen suoran osallistujan PM-tilin käyttämisestä maksumääräysten lähettämiseen ja/tai maksujen vastaanottamiseen sekä niiden kirjaamiseen. TARGET2-[lisää keskuspankin/maan tunnus] hyväksyy epäsuorat osallistujat rekisteröimällä ne 9 artiklassa kuvattuun TARGET2-luetteloon.

2. Tilanteissa, joissa suora osallistuja, joka on 4 artiklan 1 kohdan a tai b alakohdassa tarkoitettu luottolaitos, sekä epäsuora osallistuja kuuluvat samaan ryhmään, suora osallistuja voi nimenomaisesti valtuuttaa epäsuoran osallistujan käyttämään suoraan kyseisen suoran osallistujan PM-tiliä maksumääräysten lähettämiseen ja/tai maksujen vastaanottamiseen ryhmään liittyvää monitavoitettavaa tiliä käyttäen.

7 artikla

Suoran osallistujan velvollisuudet

1. Suoran osallistujan katsotaan yksiselitteisesti itse lähettäneen tai vastaanottaneen 6 artiklassa tarkoitettujen epäsuorien osallistujien ja 5 artiklan 4 kohdassa tarkoitettujen sivukonttoreiden lähettämät maksumääräykset tai vastaanottamat maksut.

2. Tällaiset maksumääräykset sitovat suoraa osallistujaa riippumatta kyseisen suoran osallistujan ja minkä tahansa 1 kohdassa mainitun yhteisön välisen sopimuksen tai muun järjestelyn sisällöstä tai rikkomisesta.

8 artikla

Hakumenettely

1. Liittyäkseen TARGET2-[lisää keskuspankin/maan tunnus]-osajärjestelmään, hakijoiden on

a) täytettävä seuraavat tekniset edellytykset: i) TARGET2-[lisää keskuspankin/maan tunnus]-osajärjestelmään kytkeytymistä sekä maksumääräysten lähettämistä varten tarvittavan teknisen infrastruktuurin asentaminen, hallinnointi ja operointi sekä kyseisen teknisen infrastruktuurin turvallisuuden seuranta ja varmistaminen. Tämän edellytyksen täyttämiseksi hakija voi käyttää kolmansia osapuolia, mutta täysi vastuu säilyy hakijalla. Hakijoiden on tehtävä sopimus verkkopalvelujen tarjoajan kanssa tarvittavan liittymän ja oikeuksien saamiseksi lisäyksessä I määritettyjen teknisten määrittelyjen mukaisesti, ja ii) [Lisää keskuspankin nimi]n edellyttämien testien läpäiseminen, ja

b) täytettävä seuraavat oikeudelliset edellytykset: i) kelpoisuuslausunnon toimittaminen lisäyksessä III määritetyssä muodossa, ellei [lisää keskuspankin nimi] ole jo saanut tällaisessa kelpoisuuslausunnossa toimitettavia tietoja ja kuvauksia muussa yhteydessä, ja ii) maalausunnon toimittaminen lisäyksessä III määritetyssä muodossa 4 artiklan 1 kohdan b alakohdassa mainittujen yhteisöjen osalta, ellei [lisää keskuspankin nimi] ole jo saanut tällaisessa maalausunnossa toimitettavia tietoja ja kuvauksia muussa yhteydessä.

2. Hakijoiden on toimitettava kirjallinen hakemus [lisää keskuspankin nimi]lle sekä liitettävä hakemukseen vähintään seuraavat asiakirjat/tiedot:

a) [Lisää keskuspankin nimi]n käyttämät perustietolomakkeet täytettyinä;

b) kelpoisuuslausunto, jos [lisää keskuspankin nimi] sitä vaatii; ja

c) maalausunto, jos [lisää keskuspankin nimi] sitä vaatii.

3. [Lisää keskuspankin nimi] voi myös pyytää mitä tahansa lisätietoja, joita se katsoo tarvitsevansa tehdäkseen hakemusta koskevan päätöksen.

4. [Lisää keskuspankin nimi]n on hylättävä hakemus, jos

a) edellä 4 artiklassa mainitut pääsyehdot eivät täyty;

b) yksi tai useampi 1 kohdassa mainituista osallistumisen edellytyksistä ei täyty; ja/tai

c) [lisää keskuspankin nimi]n arvion mukaan osallistuminen vaarantaisi TARGET2-[lisää keskuspankin/maan tunnus]-osajärjestelmän tai minkä tahansa muun TARGET2-osajärjestelmän vakauden, luotettavuuden tai turvallisuuden tai [lisää asianomainen kansallinen laki]ssa/ssä sekä Euroopan keskuspankkijärjestelmän ja Euroopan keskuspankin perussäännössä määriteltyjen [lisää keskuspankin nimi]n tehtävien hoidon, tai siihen liittyy riskejä vakaussyistä.

5. [Lisää keskuspankin nimi] on annettava osallistumista koskevasta hakemuksesta tekemänsä päätös hakijalle tiedoksi kuukauden kuluessa osallistumista koskevan hakemuksen vastaanottamisesta. Jos [lisää keskuspankin nimi] pyytää lisätietoja 3 kohdan nojalla, päätös on annettava tiedoksi kuukauden kuluessa kyseisten tietojen vastaanottamisesta hakijalta. Hylkäävä päätös on perusteltava.

9 artikla

TARGET2-luettelo

1. TARGET2-luettelo on BIC-tunnusten tietokanta, jonka avulla reititetään maksumääräykset, jotka on osoitettu

a) TARGET2-osallistujille ja niiden monitavoitettavaa tiliä käyttäville sivukonttoreille;

b) TARGET2-järjestelmän epäsuorille osallistujille, mukaan lukien monitavoitettavaa tiliä käyttävät epäsuorat osallistujat; ja

c) TARGET2-järjestelmän tavoitettavan BIC-tunnuksen haltijoille.

Luettelo päivitetään viikottain.

2. Osallistujan BIC-koodit julkaistaan TARGET2-luettelossa, ellei se toisin pyydä.

3. Osallistujat saavat antaa TARGET2-luettelon ainoastaan sellaisille sivukonttoreilleen ja yhteisöille, jotka käyttävät monitavoitettavaa tiliä.

4. Edellä 1 kohdan b ja c alakohdassa määritetyt yhteisöt saavat käyttää BIC-tunnustaan ainoastaan suhteessa yhteen suoraan osallistujaan.

5. Osallistujat hyväksyvät sen, että [lisää keskuspankin nimi] ja muut keskuspankit saavat julkaista osallistujien nimet ja BIC-tunnukset. Lisäksi osallistujien rekisteröimien epäsuorien osallistujien nimet ja BIC-tunnukset saadaan julkaista, ja osallistujat varmistavat, että epäsuorat osallistujat ovat suostuneet julkaisemiseen.







III

OSASTO

OSAPUOLTEN VELVOLLISUUDET

10 artikla

[Lisää keskuspankin nimi]n ja osallistujien velvollisuudet

1. [Lisää keskuspankin nimi] tarjoaa IV osastossa määritetyt palvelut. Ellei näistä säännöistä tai lainsäädännöstä muuta johdu, [lisää keskuspankin nimi]n on ryhdyttävä kaikkiin vallassaan oleviin kohtuullisiin toimenpiteisiin näiden sääntöjen mukaisten velvollisuuksiensa täyttämiseksi, lopputulosta kuitenkaan takaamatta.

2. Osallistujien on maksettava [lisää keskuspankin nimi]lle lisäyksessä VI vahvistetut maksut.

3. Osallistujien on varmistettava, että niillä on pankkipäivinä yhteys TARGET2-[lisää keskuspankin/maan tunnus]-osajärjestelmään lisäyksessä V olevan aikataulun mukaisesti.

4. Osallistuja vakuuttaa [lisää keskuspankin nimi]lle, että näiden sääntöjen mukaisten velvollisuuksien täyttäminen ei riko osallistujaan sovellettavia lakeja, asetuksia tai hallinnollisia määräyksiä eikä osallistujaa sitovia sopimuksia.

11 artikla

Yhteistyö ja tiedonvaihto

1. Täyttäessään velvollisuuksiansa ja käyttäessään oikeuksiansa näiden sääntöjen mukaisesti [lisää keskuspankin nimi] ja osallistujat tekevät tiivistä yhteistyötä TARGET2-[lisää keskuspankin/maan tunnus]-osajärjestelmän vakauden, luotettavuuden ja turvallisuuden turvaamiseksi. Niiden on annettava toisilleen kaikki tarvittavat tiedot ja asiakirjat kunkin osapuolen näiden sääntöjen mukaisten velvollisuuksien täyttämiseksi ja oikeuksien käyttämiseksi, sanotun kuitenkaan rajoittamatta pankkisalaisuusvelvoitteita.

2. [Lisää keskuspankin nimi]n on velvollinen perustamaan erityisen asiakastukipisteen ja ylläpitämään sitä auttaakseen osallistujia järjestelmän käyttöön liittyvissä ongelmatilanteissa.

3. Ajantasaiset tiedot SSP:n toimintatilasta ovat saatavilla TARGET2-tietojärjestelmässä (T2IS). TARGET2-tietojärjestelmää voidaan käyttää tietojen saamiseksi mistä tahansa seikasta, joka vaikuttaa TARGET2-järjestelmän normaaliin toimintaan.

4. [Lisää keskuspankin nimi] voi lähettää osallistujille viestejä joko ICM:n välityksellä tai mitä tahansa muuta viestintävälinettä käyttäen.

5. Osallistujien on päivitettävä perustietolomakkeensa nopeasti ja toimitettava [lisää keskuspankin nimi]lle uudet perustietolomakkeet. Osallistujien on tarkistettava sellaisten niitä koskevien tietojen paikkansapitävyys, jotka [lisää keskuspankin nimi]n on tallentanut TARGET2-[lisää keskuspankin/maan tunnus]-osajärjestelmään.

6. [Lisää keskuspankin nimi] katsotaan valtuutetuksi antamaan SSP:n tarjoaville kansallisille keskuspankeille osallistujia koskevia sellaisia tietoja, joita SSP:n tarjoavat kansalliset keskuspankit saattavat tarvita hoitaessaan verkkopalvelujen tarjoajan kanssa tekemänsä sopimuksen mukaisesti palvelunhallinnoijan tehtävää.

7. Osallistujien on ilmoitettava [lisää keskuspankin nimi]lle oikeuskelpoisuutensa muutokset sekä sellaiset lainsäädännölliset muutokset, jotka vaikuttavat osallistujia koskevaan maalausuntoon sisältyviin seikkoihin.

8. Osallistujien on annettava [lisää keskuspankin nimi]lle tieto

a) mistä tahansa rekisteröimästään uudesta epäsuorasta osallistujasta, tavoitettavan BIC-tunnuksen haltijasta tai monitavoitettavaa tiliä käyttävästä yhteisöstä; ja

b) mistä tahansa a alakohdassa mainittua yhteisöä koskevasta muutoksesta.

9. Jos osallistujia koskee erityinen erääntymistilanne, on niiden annettava tästä heti tieto [lisää keskuspankin nimi]lle.







IV

OSASTO

PM-TILIEN HALLINNOINTI JA MAKSUMÄÄRÄYSTEN KÄSITTELY

12 artikla

PM-tilien avaaminen ja hallinnointi

1. [Lisää keskuspankin nimi] avaa jokaiselle osallistujalle vähintään yhden PM-tilin ja hoitaa sitä. [Lisää keskuspankin nimi] avaa maksupankkina toimivan osallistujan pyynnöstä TARGET2-[lisää keskuspankin/maan nimi]-osajärjestelmään yhden tai useampia alatilejä likviditeetin korvamerkitsemistä varten.

2. [Lisää tarvittaessa: PM-tili ei saa olla velkasaldoinen.]

3. [Lisää tarvittaessa: Pankkipäivän alussa ja lopussa PM-tilien on oltava nollasaldoisia. Osallistujien katsotaan valtuuttaneen [lisää keskuspankin nimi]n siirtämään pankkipäivän lopussa PM-tilillä mahdollisesti olevat varat osallistujan määräämälle tilille.]

4. [Lisää tarvittaessa: Seuraavan pankkipäivän alussa tällaiset varat on siirrettävä takaisin osallistujan PM-tilille.]

5. PM-tileille ja PM-tilien alatileille ei makseta korkoa, ellei niillä pidetä vähimmäisvarantoja. Jos tällaisilla tileillä pidetään vähimmäisvarantoja, vähimmäisvarantojen korko määritetään ja maksetaan Euroopan keskuspankin soveltamista vähimmäisvarannoista 23 päivänä marraskuuta 1998 annetun neuvoston asetuksen (EY) N:o 2531/98 ( 14 ) ja vähimmäisvarantojen soveltamisesta 12 päivänä syyskuuta 2003 annetun Euroopan keskuspankin asetuksen (EY) N:o 1745/2003 (EKP/2003/9) ( 15 ) mukaisesti.

6. Sen lisäksi, että PM-tiliä voidaan käyttää maksumääräysten kirjaamiseen PM:ssä, sitä voidaan käyttää maksumääräysten kirjaamiseen kotitileille ja kotitileiltä [lisää keskuspankin nimi]n vahvistettujen sääntöjen mukaisesti.

7. Osallistujat hakevat tiedot likviditeettiasemastaan ICM:stä. [Lisää keskuspankin nimi]n on lähettävä päivittäinen tiliote tällaisen palvelun valinneille osallistujille.

13 artikla

Maksumääräystyypit

TARGET2-järjestelmässä maksumääräyksiksi katsotaan

a) tilisiirtotoimeksiannot;

b) suoraveloitusvaltuutuksen nojalla annettavat suoraveloitusohjeet; ja

c) likviditeetin siirtotoimeksiannot.

14 artikla

Maksumääräysten hyväksyminen ja hylkääminen

1. [Lisää keskuspankin nimi]n katsotaan hyväksyneen osallistujan lähettämän maksumääräyksen, jos

a) maksusanoma on verkkopalvelujen tarjoajan vahvistamien sääntöjen mukainen;

b) maksusanoma on TARGET2-[lisää keskuspankin/maan tunnus]-osajärjestelmän muotosääntöjen mukainen ja läpäisee lisäyksessä I kuvaillun kaksoiskirjausten tarkistamisen; ja

c) jos maksajan tai maksunsaajan osallistuminen on keskeytetty: nimenomainen suostumus on saatu sen osallistujan keskuspankilta, jonka osallistuminen on keskeytetty.

2. [Lisää keskuspankin nimi]n on välittömästi hylättävä maksumääräykset, jotka eivät täytä 1 kohdassa vahvistettuja edellytyksiä. [Lisää keskuspankin nimi]n on annettava maksumääräyksen hylkääminen tiedoksi osallistujalle lisäyksen I mukaisesti.

3. Yhteinen jaettava laitealusta määrittää aikaleiman maksumääräysten käsittelyä varten sillä perusteella, mihin aikaan se vastaanottaa ja mihin aikaan se hyväksyy maksumääräyksen.

15 artikla

Prioriteettisäännöt

1. Toimeksiannon antavien osallistujien on määriteltävä kukin maksumääräys yhdeksi seuraavista:

a) tavanomainen maksumääräys (prioriteettiluokka 2),

b) kiireellinen maksumääräys (prioriteettiluokka 1), tai

c) erittäin kiireellinen maksumääräys (prioriteettiluokka 0).

Jos maksumääräyksen prioriteettia ei ole määritelty, se käsitellään tavanomaisena maksumääräyksenä.

2. Maksumääräyksen voivat luokitella erittäin kiireelliseksi ainoastaan

a) Keskuspankit, ja

b) osallistujat, jos maksut menevät CLS-pankkiin (CLS International Bank) tai tulevat CLS-pankista tai jos kysymyksessä on liitännäisjärjestelmäliittymää (Ancillary System Interface, ASI) käyttävään liitännäisjärjestelmäselvitykseen liittyvä likviditeetin siirto.

Kaikki liitännäisjärjestelmien ASI:n välityksellä lähettämät maksutoimeksiannot osallistujan PM-tilin veloittamisesta tai hyvittämisestä katsotaan erittäin kiireellisiksi maksumääräyksiksi.

3. ICM:n välityksellä annetut likviditeetin siirtoa koskevat määräykset ovat kiireellisiä maksumääräyksiä.

4. Maksaja voi välittömin vaikutuksin muuttaa tavanomaisten ja kiireellisten maksumääräysten prioriteettiluokituksen ICM:n välityksellä. Erittäin kiireellisen maksumääräyksen prioriteettiluokitusta ei voi muuttaa.

16 artikla

Likviditeettirajoitukset

1. Osallistuja voi rajoittaa käytettävissä olevan likviditeetin käyttöä maksumääräyksiin suhteessa muihin TARGET2-osallistujiin kuin keskuspankkeihin vahvistamalla kahden- tai monenvälisiä rajoituksia. Tällaisia rajoituksia saa asettaa ainoastaan tavanomaisia maksumääräyksiä varten.

2. Tällaisen rajoituksen asettajana tai kohteena voi olla ainoastaan AL-ryhmä kokonaisuudessaan. Rajoituksia ei saa asettaa AL-ryhmän jäsenen yksittäiselle PM-tilille; AL-ryhmän jäsenet eivät myöskään saa asettaa rajoituksia toisilleen.

3. Asettamalla kahdenvälisen rajoituksen osallistuja ilmoittaa [lisää keskuspankin nimi]lle, että hyväksyttyä maksumääräystä ei saa kirjata, jos kyseisen osallistujan toisen TARGET2-osallistujan PM-tilille osoitettujen tavanomaisten maksumääräysten yhteenlaskettu summa vähennettynä kyseisen toisen TARGET2-osallistujan PM-tililtä tulevien tavanomaisten ja kiireellisten maksumääräysten summalla ylittäisi tämän kahdenvälisen rajoituksen.

4. Osallistuja voi asettaa monenvälisen rajoituksen mihin tahansa suhteeseen, jota ei koske kahdenvälinen rajoitus. Monenvälisen rajoituksen asettaminen on mahdollista ainoastaan, jos osallistuja on asettanut ainakin yhden kahdenvälisen rajoituksen. Jos osallistuja asettaa monenvälisen rajoituksen, se ilmoittaa [lisää keskuspankin nimi]lle, että hyväksyttyä maksumääräystä ei saa kirjata, jos kyseisen osallistujan sellaisille TARGET2-osallistujien PM-tileille, joita ei koske kahdenvälinen rajoitus, osoitettujen tavanomaisten maksumääräysten yhteenlaskettu summa vähennettynä tällaisilta PM-tileiltä tulevien tavanomaisten ja kiireellisten maksumääräysten summalla ylittäisi tämän monenvälisen rajoituksen.

5. Rajoitusten vähimmäismäärä on 1 miljoona euroa. Kahden- tai monenvälistä rajoitusta, joka on määrältään nolla, käsitellään kuten rajoitusta ei olisi asetettu. Rajoitukset, joiden määrä on nollan ja 1 miljoonan euron välillä, eivät ole mahdollisia.

6. Rajoituksia voi muuttaa reaaliaikaisesti ICM:n välityksellä siten, että muutos tulee voimaan joko heti tai seuraavana pankkipäivänä. Jos rajoitus muutetaan nollaksi, sitä ei voi muuttaa uudestaan saman pankkipäivän aikana. Uudet kahdenväliset ja monenväliset rajoitukset tulevat voimaan niiden asettamista seuraavana pankkipäivänä.

17 artikla

Likviditeetin varaaminen

1. Osallistujat voivat varata ICM:n välityksellä likviditeettiä kiireellisiä ja erittäin kiireellisiä maksumääräyksiä varten.

2. AL-ryhmän päällikkö voi varata likviditeettiä ainoastaan koko AL-ryhmän hyväksi. Likviditeettiä ei voi varata AL-ryhmän yksittäisille tileille.

3. Osallistuja varaa tietyn määrän likviditeettiä erittäin kiireellisiä maksumääräyksiä varten ilmoittamalla [lisää keskuspankin nimi]lle, että kiireellisiä ja tavanomaisia maksuja saa kirjata ainoastaan, jos likviditeettiä on vielä erittäin kiireellisiä maksumääräyksiä varten varatun määrän vähentämisen jälkeen käytettävissä.

4. Osallistuja varaa tietyn määrän likviditeettiä kiireellisiä maksumääräyksiä varten ilmoittamalla [lisää keskuspankin nimi]lle, että tavanomaisia maksuja saa kirjata ainoastaan, jos likviditeettiä on vielä kiireellisiä ja erittäin kiireellisiä maksumääräyksiä varten varatun määrän vähentämisen jälkeen käytettävissä.

5. Saatuaan varauspyynnön [lisää keskuspankin nimi] tarkastaa, onko osallistujan PM-tilillä riittävästi varoja varausta varten. Jos varoja ei ole riittävästi, varataan ainoastaan PM-tilillä käytettävissä oleva likviditeetti. Likviditeetin varauspyynnön jäljellä oleva osa varataan, jos lisälikviditeettiä tulee käytettäväksi.

6. Likviditeettivarauksen määrä voi muuttaa. Osallistujat voivat ICM:n välityksellä pyytää uusien määrien varaamista siten, että varaus tulee voimaan heti tai seuraavana pankkipäivänä.

17 a artikla

Likviditeetin varaamista ja likviditeetin korvamerkitsemistä koskevat pysyväisohjeet

1. Osallistujat voivat määritellä etukäteen ICM:n välityksellä oletusarvon likviditeetille, joka varataan erittäin kiireellisiä tai kiireellisiä maksumääräyksiä varten. Tällainen pysyväisohje tai tällaiseen ohjeeseen tehtävä muutos tulee voimaan seuraavana pankkipäivänä.

2. Osallistujat voivat määritellä etukäteen ICM:n välityksellä oletusarvon likviditeetille, joka varataan liitännäisjärjestelmäselvitystä varten. Tällainen pysyväisohje tai tällaiseen ohjeeseen tehtävä muutos tulee voimaan seuraavana pankkipäivänä. Osallistujien katsotaan antaneen [lisää keskuspankin nimi]lle ohjeet likviditeetin korvamerkitsemisestä omasta puolestaan, jos asianomainen liitännäisjärjestelmä sitä edellyttää.

18 artikla

Ennalta määritetyt veloitusajat

1. Toimeksiannon antavat osallistujat voivat ennakolta määrittää maksumääräyksen maksuajankohdan pankkipäivän sisällä ilmoittamalla aikaisimman mahdollisen veloitusajan tai myöhäisimmän mahdollisen veloitusajan.

2. Jos aikaisin mahdollinen veloitusaika on ilmoitettu, hyväksytty maksumääräys tallennetaan, ja saapumiskäsittely alkaa vasta määritettynä ajankohtana.

3. Jos myöhäisin mahdollinen veloitusaika on ilmoitettu, maksumääräys palautetaan kirjaamatta, jos sitä ei voida kirjata viimeistään määritettynä veloitusaikana. Toimeksiannon antavalle osallistujalle lähetetään ICM:n välityksellä automaattinen ilmoitus 15 minuuttia ennen määritettyä veloitusaikaa. Toimeksiannon antavat osallistujat voivat ilmoittaa myöhäisimmän mahdollisen veloitusajan myös pelkkänä varoitusindikaattorina. Tässä tapauksessa kyseessä olevaa maksumääräystä ei palauteta.

4. Toimeksiannon antavat osallistujat voivat ICM:n välityksellä muuttaa ilmoitettua aikaisinta mahdollista veloitusaikaa ja myöhäisintä mahdollista veloitusaikaa.

5. Tekniset yksityiskohdat esitetään lisäyksessä I.

19 artikla

Etukäteen toimitetut maksumääräykset

1. Maksumääräykset voi toimittaa korkeintaan viisi pankkipäivää ennen määritettyä veloituspäivää (varastoidut maksumääräykset).

2. Varastoidut maksumääräykset hyväksytään ja niiden saapumiskäsittely suoritetaan lisäyksessä V määritetyn päivän aikana tapahtuvan käsittelyn aikana toimeksiannon antavan osallistujan määrittelemänä päivänä. Ne asetetaan sellaisten maksumääräysten edelle, joilla on sama prioriteetti.

3. Varastoituihin maksumääräyksiin sovelletaan soveltuvin osin 15 artiklan 3 kohtaa, 22 artiklan 2 kohtaa ja 29 artiklan 1 kohdan a alakohtaa.

20 artikla

Maksumääräysten saapumiskäsittely

1. Elleivät toimeksiannon antavat osallistujat ole määrittäneet veloitusaikaa 18 artiklan mukaisesti, hyväksytyt maksumääräykset on kirjattava heti tai viimeistään sen pankkipäivän lopussa, jona ne on hyväksytty, edellyttäen että maksajan PM-tilillä on riittävästi varoja ottaen huomioon artiklassa 16 ja 17 tarkoitetut likviditeetin rajoitukset ja varaukset.

2. Maksumääräykset katetaan

a) PM-tilillä käytettävissä olevalla likviditeetillä, tai

b) muilta TARGET2-osallistujilta tulevilla maksuilla optimointimenettelyiden mukaisesti.

3. Erittäin kiireellisiin maksumääräyksiin sovelletaan First In, First Out (FIFO) -periaatetta. Tämä tarkoittaa, että erittäin kiireelliset maksumääräykset kirjataan saapumisjärjestyksessä. Kiireellisiä ja tavanomaisia maksumääräyksiä ei makseta, jos jonossa on erittäin kiireellisiä maksumääräyksiä.

4. FIFO-periaatetta sovelletaan myös kiireellisiin maksumääräyksiin. Tavanomaisia maksumääräyksiä ei saa kirjata, jos jonossa on kiireellisiä tai erittäin kiireellisiä maksumääräyksiä.

5. Poiketen 3 ja 4 kohdasta, maksumääräykset, joiden prioriteetti on alempi (tai joilla on sama prioriteetti, mutta jotka on hyväksytty myöhemmin) voidaan kirjata ennen maksumääräyksiä, joilla on korkeampi prioriteetti (tai joilla on sama prioriteetti, mutta jotka on hyväksytty aikaisemmin), jos maksumääräykset, joilla on alempi prioriteetti, tulisivat katetuiksi vastaanotettavilla maksuilla siten, että lopputuloksena olisi maksajan likviditeetin lisääntyminen.

6. Tavanomaiset maksumääräykset käsitellään FIFO-periaatteen sivuuttamista koskevan periaatteen mukaisesti. Tämä merkitsee, että ne voidaan FIFO-periaatteen vastaisesti kirjata heti (muista aikaisemmin hyväksytyistä jonossa olevista tavanomaisista maksuista riippumatta) edellyttäen, että varoja on riittävästi.

7. Lisäyksessä I esitetään lisätietoja saapumiskäsittelyssä olevien maksumääräysten kirjaamisesta.

21 artikla

Jonossa olevien maksumääräysten kirjaaminen ja palauttaminen

1. Maksumääräykset, joita ei kirjata heti saapumiskäsittelyssä, asetetaan jonoon asianomaisen osallistujan 15 artiklan mukaisesti määrittelemän prioriteetin perusteella.

2. Optimoidakseen jonoon asetettujen maksumääräysten käsittelyn [lisää keskuspankin nimi] voi käyttää lisäyksessä I esitettyjä optimointimenettelyjä.

3. Maksaja voi muuttaa maksumääräysten aseman jonossa eli muuttaa niiden keskinäistä järjestystä ICM:n välityksellä, erittäin kiireellisiä maksumääräyksiä lukuun ottamatta. Maksumääräyksiä voidaan milloin tahansa lisäyksessä V määritetyn päivän aikana tapahtuvan k